Ислом тарихи: РИСОЛАИ МУҲАММАДИЯНИНГ ИНСОНИЯТГА ФАЗЛИ ВА УНИНГ ОЛАМШУМУЛ АРМУҒОНЛАРИ\nАллоҳ таоло Ўз пайғамбари Муҳаммад соллаллоҳу алайҳи васалламга хитоб қилиб: «Биз сени оламларга фақат раҳмат қилиб юбордик», дейди (Анбиё сураси, 107-оят).\nБу ўзига хос тенги йўқ эълон ўзига хос мангу китобда – Аллоҳ таоло унинг барча замон ва маконларда тиловат қи-линишини ирода қилган Китобда келмишдир. Унинг ўқувчилари миллиард-миллиарддир. У Зот бу ҳақда: «Албатта, зикрни Биз нозил қилдик ва албатта Биз уни муҳофаза қилурмиз», демишдир (Ҳижр сураси, 9-оят).\nАлбатта, бу эълоннинг кенглиги ва замон ҳамда макон жиҳатидан кўламининг катталиги унга фавқулодда аҳамият касб эттиради. Ҳар бир онгли инсон унинг олдидан эътиборсиз ўтиб кета олмайди. Унинг замонга боғлиқ кўлами рисолаи Муҳаммадиядан кейинги барча замонлар ва тарихий босқичларни ўз ичига олади. Унинг маконга богаиқ кўлами эса бутун дунёни ўз ичига олади. Аллоҳ субҳанаҳу ва таоло «Биз сени Арабистон яриморолига раҳмат қилиб юбордик» дегани йўқ. Ёки шарққа, ғарбга ёхуд бирор қитъага, масалан, Осиёга дегани йўқ. Балки Ў Зот: «Биз сени оламларга раҳмат қилиб юбордик», деди.\nҲақиқатда, ушбу эълоннинг кенглиги, шомиллиги, улуғворлиги, олиймақомлиги, бардавомлиги ва абадийлиги – буларнинг ҳаммаси дунё тарихчилари, файласуфлари, доҳийлари ва оқилларининг унинг қаршисида ҳайрону лол қолишларини тақозо қилади. Балки инсоннинг фикри батамом ҳайрону лол бўлиб, бу масалага бир муддат бутун диққатини жамлаб, ушбу эълоннинг ҳақлиги, ушбу воқеликнинг тўғрилиги ҳақида тўхталмоғи лозим, чунки биз динлар ва фирқалар тарихида, цивилизациялар ва фалсафалар тарихида, ислоҳий ҳаракатлар ва инқилобий уринишлар тарихида, балки бутун олам тарихида ҳамда бутун бошли инсоният кутубхонасида ушбу барча борлиқни, барча башарият авлодларини, барча тарихий босқичларни қамраб олган эълонни учратмаймиз. Ҳаттоки бизгача етиб келган ўтган анбиёлар таълимотлари-нинг хулосаси, уларнинг сийратлари ва ҳолларининг мағизи ҳам бу эълонга ўхшаш нарсани мутлақо кўрмаган.\nЯҳудийлик қадимги ва машҳур диёнатдир. У Аллоҳга Бану Исроилнинг робби, илоҳи сифатида қарайди. Яҳудийларнинг Қадимги Аҳд саҳифалари ва диний китоблари Аллоҳни оламларнинг Робби, бутун борлиқнинг Робби деб зикр қилишдан холидир. Шунинг учун ҳам уларнинг Мусо, Ҳорун, Довуд ва Сулаймон каби анбиёларидан бирор набийнинг сийратидан бунга ўхшаш эълонни ахтариш беҳуда ва вақтни зое қилишдан бошқа нарса эмас.\nБу диёнат ўзининг ҳеч бир босқичида ҳеч бир инсон авлодига ирқчиликсиз раҳмат ва тенглик рисоласи бўлган эмас. Бу диёнатга ҳеч қачон Бану Исроилдан бошқалар чақирилмаган ҳам.\nУзининг бағрикенглиги, даъватга ҳирси ва инсониятга меҳри билан машҳур бўлган насронийлик эса Янги Аҳдда (Инжилларда) Масиҳнинг тилидан айтишича, Бану Исроилнинг адашган қўйларининг ҳузурига келган экан (Матто Инжили, 15:24)\nУ зот Бану Исроилга насаб ёки қариндошлик алоқаси ила боғланмайдиган баъзи беморларни кўрганида узр айтиб «Мен болаларнинг нонини итларга берадиган киши эмасман», деган эканлар (Матто Инжили, 15:26).\nҲинд жамиятида паст табақадагилар барча ҳурмат, шараф, тенглик ва энг оддий инсоний ҳуқуқлардан ҳам маҳкум эдилар. Улар учун илм олиш, таълим бериш ва руҳий юксакликларни орзу қилиш мумкин эмас.\n«Веда»ни ўрганиш, қурбонлик қилиш, олиҳалар ва бутларга назр қилиш фақатгина браҳманларга хос бўлган. «Веда» китобларига караш ва уларни ўрганиш кшатрий ва вайш тоифаларининг ҳаққидир.\n«Манушастр»да айтилишича, паст табақадагилар фақат бир мақсад учун – юқорида зикр этилган уч табақага хизмат қилиш учунгина яратилганлар, холос.\nҚадимги Ҳинд аҳли Ҳимолай тоғлари ортидаги дунёни билмас эдилар. Уларнинг хорижий олам билан, бошқа халқлар билан алоқалари йўқ эди. Уларнинг бу нарсага рағбатлари ҳам йўқ эди. Шунинг учун ҳам уларнинг ичидан биpop набий, валий ёки ислоҳотчидан мазкур эълонга ўхшаш нарсани кутиш беҳуда ва вақтни зое қилишдан иборатдир.\nДарҳақиқат, Роббул оламийн – оламларнинг Робби деган ақийдага эга бўлмаган диёнатдан оламларга раҳмат бўладиган пайғамбарни излашнинг ўзи ақлга сиғмайдиган ишдир.\nРисолаи Муҳаммадиядаги раҳматнинг\nсон ва сифат жиҳатидан қиймати\nБиринчиси – сон жиҳатидан ўлчов.\nИккинчиси – сифат жиҳатидан ўлчов.\nУшбу қуръоний эълон мазкур икки ўлчовнинг икки томонини ҳам ўз ичига олган. Албатта, Муҳаммад соллаллоҳу алайҳи васалламнинг рисолатлари ва улуғ шахсиятлари, олиймақом ва бардавом таълимотлари инсониятга янгича ҳаёт ва фаолият бахш этди.\nБу нарсалар инсониятнинг дарду аламларидан шифо топишига, муаммоларининг ҳал бўлишига, ғам-ғуссаларининг тугашига ва қақраб ётган майдонига раҳмат, барака, бахт, саодат, хайрот ва нажот ёмғирининг ёғишига бевосита сабаб бўлди. Ушбу бебаҳо Муҳаммадий атолар ўзининг кенглиги, кўплиги, ҳажми, сони, манфаати, фойдаси, жавҳари ва сифати жиҳатидан беназирдир.\n«Раҳмат» сўзи кундалик ҳаётимизда кўп ишлатиладиган сўздир. Инсонга наф ва роҳат етказадиган ҳар бир нарсага раҳмат деса бўлади. Раҳматнинг турлари, навлари, даражалари ва мартабаларини санаб, адоғига етиб бўлмайди. Биримиз иссиқ кунда чанқаган биродаримизга сув тутамиз. Мусофир ва ғарибга йўл кўрсатамиз. Ёзнинг иссиқ кунида уни елпиб қўямиз. Она боласига меҳр кўрсатади. Ота фарзандига тарбия беради, илм ўргатади ва ҳаёт учун зарур нарсалар билан таъминлайди. Мударрис ўз шогирдларига дарс беради ва уларга ўзидаги илмларни такдим этади. Очга таом бериш, меҳмонни зиёфат қилиш, яланғочга кийим бериш ҳам шунга ўхшашдир. Буларнинг барчаси умумий раҳматнинг кўринишларидан бир кўриниш, унинг алвон рангларидан бир рангдир. Бу бизнинг тақдирлашимизга, ҳурматимизга ва ташаккуримизга лойиқдир.\nАммо раҳматнинг энг улкан кўринишларидан бири бизлардан бирортамизнинг ўз биродарини ўлим чангалидан қутқариб қолишидир. Бир бегуноҳ мурғак гўдакнинг жони чиқай деб турганини кўрмоқцамиз. У ўзининг охирги нафасини олмоқда. Онаси унинг ёнида йиғлаб турибди. Унинг назарида дунё қоронғи. Жигаргўшаси, маҳбуби ва меҳрдийдасидан умиди узилган. Ота бўлса ўзини қўярга жой топа олмай типирчилайди. Бирор дам солувчи, далда берувчи топа олмай хуноб.\nШунда, худди осмондан фаришта тушгандек, ҳозиқ табиб пайдо бўлади ва: «Шошманг! Ташвишланишга ўрин йўқ, ноумид бўлманг!» дейди. Гўдакнинг оғзига табиб бир неча қатра дори томизиши билан у кўзини очиб, ҳаракатга тушади. Тасаввур қилинг-а, бу табибни Аллоҳ ушбу гўдакни қутқариш учун, уни ҳаётга қайтариш учун юборган раҳмат фариштаси деса бўлмайдими?\nМана шу жойда аввал санаб ўтган рахматларимизнинг барчаси чиппакка чиқади ва ушбу раҳматнинг ажойиб кўриниши олдида эриб кетади. Албатта, у фақат гўдаккагина эмас, балки унинг бутун оиласига раҳматдир.\nҲассасига суяниб кетаётган кўзи ожиз кишининг чуқур ўранинг лабига ёки жар ёқасига бориб қолганини кўрамиз. Унинг келгуси қадами ўлим томон босиладиган қадам бўлиши мумкин. Шунда Аллоҳнинг бандаларидан бири тезлик билан бориб, уни чуқурга қулашдан сақлаб қолади. Уни раҳмат фариштаси десак бўлмайдими?\nМана бу гўзал, ёш йигитни қаранг. Ота-онасининг кўз қорачиғи, фақир оиланинг боқувчиси тезоқар дарёга чўкмоқда. Сувдан чиқишга ҳаракат қилмокда. Аммо иложи йўқ. Бир одам ўз ҳаётини хавф остига қўйиб, сувга сакради-да, уни нажот соҳилига олиб чиқци. Ҳалиги йигитнинг отаси ёки акалари уни бошларига кўтариб, меҳр ила қучоқларига босадилар. Умр бўйи унинг ўз оилаларига қилган яхшилигини унутмайдилар. Айтингчи, раҳматнинг аввалги кўринишлари ушбу улуғ ва қимматли раҳматга тенг кела оладими?\nРисолаи Муҳаммадия башариятни\nбадбахтлик ва ҳалокатдан сақлаб қолган\nРаҳматнинг кўринишларидан энг улуғи ва олий чўққиси бир кишининг бутун бошли инсониятни ҳалокатдан сақлаб қолишидир. Ҳалокат билан ҳалокат, хатар билан хатар ўртасида катта фарқ бор. Анавиниси чегараланган, сатҳий ҳалокат ва ўткинчи хатар. Мана буниси эса абадий ҳалокат ва доимий хатардир. Шунинг учун ҳам бошқа ҳар қандай раҳматлар муҳим ва улуғ бўлса ҳам, улар анбиёларнинг башариятга кўрсатган раҳматларига тенг кела олмайдилар.\nҚаршимизда ҳаётнинг қутуриб, мавж уриб турган денгизи бор. У нафақат ёлғиз кишиларни, балки бутун бошли халқлар ва юртларни ютиб, ҳазора ва маданиятларни ҳазм қилиб юборган. Унинг улкан ва саркаш тўлқинлари худди тимсоҳнинг ўра каби оғзига ўхшаб очилади ва башар жамоаларига худди қутурган шердек ташланади. Ушбу ваҳший, раҳмсиз денгиздан қандай қилиб ўтиб оламиз? Инсоният кемасини омонлик қирғоғига қандай олиб чиқамиз? Ушбу қаттиқ довулларда қолган, тоғдек мавжлар орасига тушиб қолган, йўловчига тўлган, денгизчиси ҳам, кемачиси ҳам йўқ кемани нажот соҳилига олиб чиқадиган кишигина инсонйятнинг энг улкан қутқарувчиси ва унга фазл кўрсатган киши бўлиши мумкин.\nАлбатта, инсоният ўзига илм берганларга ташаккур айтади. Шунингдек, ўзига турли маълумотларни йиғиб берган, енгилликлар яратиб берган, роҳат-фароғат воситаларини тақдим этган, ҳаёт оғирликларини енгиллаштиришда ва унинг довонларини ошиб ўтишда ёрдам берганларга ташаккур айтади. Албатта, у ҳозир санаб ўтилган кишилардан бирортасининг ҳам ҳаққини поймол қилмайди. Уларнинг фазлини инкор ҳам қилмайди. Аммо инсониятнинг бош муаммоси ўзини уни пойлаб турган душманларидан қутқариб, кемасини саломатлик ва омонлик қирғоғига олиб чиқиб олишдадир. Ушбу денгизнинг тўлқинлари нимадан иборат? Ушбу денгизнинг йиртқич тимсоҳлари нимадан иборат?\nАлбатта, бу ушбу борлиқни яратган Роббул оламийнни танимаслик, Унинг олий сифатларини ва гўзал исмларини билмасликдир. Ширк, бутпарастлик ва санамларга ибодат ва доимий хатардир. Шунинг учун ҳам бошқа ҳар қандай раҳматлар муҳим ва улуғ бўлса ҳам, улар анбиёларнинг башариятга кўрсатган раҳматларига тенг кела олмайдилар.\nҚаршимизда ҳаётнинг қутуриб, мавж уриб турган денгизи бор. У нафақат ёлғиз кишиларни, балки бутун бошли халқлар ва юртларни ютиб, ҳазора ва маданиятларни ҳазм қилиб юборган. Унинг улкан ва саркаш тўлқинлари худди тимсоҳнинг ўра каби оғзига ўхшаб очилади ва башар жамоаларига худди қутурган шердек ташланади. Ушбу ваҳший, раҳмсиз денгиздан қандай қилиб ўтиб оламиз? Инсоният кемасини омонлик қирғоғига қандай олиб чиқамиз? Ушбу қаттиқ довулларда қолган, тоғдек мавжлар орасига тушиб қолган, йўловчига тўлган, денгизчиси ҳам, кемачиси ҳам йўқ кемани нажот соҳилига олиб чиқадиган кишигина инсониятнинг энг улкан қутқарувчиси ва унга фазл кўрсатган киши бўлиши мумкин.\nАлбатта, бу ушбу борлиқни яратган Роббул оламийнни танимаслик, Унинг олий сифатларини ва гўзал исмларини билмасликдир. Ширк, бутпарастлик ва санамларга ибодат мавҳумотларга берилишдир. У инсониятнинг таби кирлашиши, Яратувчисидан ғофил қолишидир. У модда ва қорин бандаси бўлишдир. У ҳаддан ошишдир. У ҳаром қилинган нарсалардан ўзини тиймасликдир. У ёмонликка амр қилувчи нафснинг кўйига тушишдир. У ўз бурчини адо этишдан қочишдир. У ўз манфаати ортидангина қувишдир.\nИнсоният учун энг улкан хатар ўз биносини бузишидир. Унинг асосий ғиштини ўз ўрнидан кўчиришидир. Инсоннинг ўз қийматини, идрокини ва ҳаётдаги ғоясини унутишидир. Ўзини бўри, кўзойнакли ёки бўғма илон деб ҳис қилишидир. Инсон ушбу улкан ҳақиқатларни унутган чоғида бу дунё ҳаётининг денгизи алангаланиб турган оловга айланади. Ана шунда инсон ўз биродари – инсонни овлашга ўтади. Илонлар, чаёнлар, бўрилар ва йўлбарсларга ҳожат қолмайди. Инсон ушбу инсоният ўрмонининг унинг олдида ҳақиқий бўрилар хижолат бўладиган энг катта бўрисига айланади. У ўзининг олдида ҳақиқий шайтонлар ҳам хижолат бўладиган бебош шайтонга айланади. Ана ўшанда инсон ўзи ёққан оловда куйиб қовуриладиган бўлади. Ундай оловни бошқа жойдан олиб келишга ҳожат қолмайди.\nАна шундай зулматли ва қўрқинчли бир пайтда раҳмати илоҳийнинг майин шамоли эсади. Инсониятнинг чириган суяклари жонланади. Унинг кемасини маҳорат ва муваффақият ила бошқарадиган кемачилар пайдо бўлади.\nУнинг инсониятни қутқариш ва саодатманд қилишдаги ўрни. Анбиёлар амалининг табиати;\nЖоҳилият асри ва унинг ағдарилишга ҳамда ўз-ўзини ўлдиришга тайёрланиши тасвири;\nРисолаи Муҳаммадия ҳисобида янги олам;\nРисолаи Муҳаммадиянинг олти армуғони ва уларнинг инсоният тарихига таъсри;\nПок ва равшан тавҳид ақийдаси;\nИнсониятнинг бирлиги ва башариятнинг тенглиги асоси;\nДругие материалы в этой категории: « Тасаввуф ҳақида тасаввур: БАЙЪАТ ҲАҚИДА. МУРИД. ТАРИҚАТ ЙЎЛИГА КИРИШ ВА ЮРИШ.\tНурул изоҳ: ҲАЖ КИТОБИ (2-қисм) »


"Реал" "Барселона"нинг рекордини такрорлади\n7 январь, 2017, 20:05\nБироз аввал Испания чемпионатининг 17-туридан ўрин олган "Реал" ва "Гранада" жамоалари ўртасидаги баҳс ўз ниҳоясига етди. Учрашувда "қироллик клуби" рақибига ҳеч қандай имконият қолдирмади ва "Гранада" дарвозасига жавобсиз 5та тўп йўллаб, ғалаба қозонди.\nБу билан "Реал" испан жамоалари ўртасида барча мусобақаларда кетма-кет 39та учрашувда мағлубиятга учрамай, ашаддий рақиби "Барселона" ўрнатган рекордни такрорлади. Бу ҳақда УЕФА расмий сайти хабар бермоқда.\nЭслатиб ўтамиз, Каталонияликлар 2015 йилнинг октябридан 2016 йилнинг мартига қадар 39та учрашувда мағлубият нималигини билишмаган эди.\nТаъкидлаш керакки Зинедин Зидан шогирдлари ушбу рекордни янгилашлари учун 12 январь куни "Севилья"га қарши Испания кубогининг 1/8 финал жавоб учрашувида ғалаба қозонишлари талаб этилади.


QazaqGeo хабар қилади: “Орол денгизи тикланмоқда!” » Ўзбекистон янгиликлари – Zamin.uz\nQazaqGeo хабар қилади: “Орол денгизи тикланмоқда!”\n26 июнь куни “Улитау-Арал” экспедициясининг Орол денгизида бўлиб ўтган 12 кунлик экспедицияси ўз ниҳоясига етди. Шу муносабат билан бир неча кун аввал Остонада Қозоғистон Миллий географик жамиятининг “Улитау-Арал” деб номланган экспедияцияси натижалари эълон қилинди. Бу ҳақда “Tengrinews.kz” нашрига асосланиб “Qalampir” хабар бермоқда. Экспедиция 15 июнь куни бошланган эди.\nЭкспедиция доирасида Орол денгизидан сув намуналари олинди. Улар орқали денгиздаги сув таркиби ўрганилади ва унда содир бўлаётган ўзгаришларни, хусусан, гидробиологик тадқиқотларни ўтказиш мумкин бўлади. Гидробиологик тадқиқот натижалари олингач, ушбу натижалар билан “Назарбоев Университети” ходимлари National Geographic грантида иштирок этиш истагидалар.\nЭкспедицияни муваффақиятли бошлаш ва якунлаш мақсадида олдиндан Орол денгизи ҳудуди ва Улитау минтақаларининг марказий қисмини боғлаб турувчи йўл ҳамда майдонлар барпо этилди. Ушбу йўлдан палеонтологлар, экспедиция аъзолари, сайёҳлар фойдаланишлари мумкин. Айтиш керакки, экспедиция натижаларига асосланган ҳолда Орол денгизи ҳақида китоб ёзиш режага киритилган. Ушбу китоб Улитау минтақасига ташриф буюрувчи сайёҳлар учун чўнтак китоби кўринишида бўлади.\nЭкспедицияда жами 30 киши иштирок этди. Улар орасида олимлар, хусусан, гидробиологлар, геомаълумотлар тизими мутахассислари, журналистлар, блогерлар, сураткашлар, кўнгиллилар ҳам бор. Тадқиқот аъзолари биргаликда 40 даража иссиқда 4000 километр масофани босиб ўтишди. Кичик орол атрофидаги йўл экспедиция аъзолари учун энг қийин ва экстримал йўл бўлди.\nЭкспедиция аъзолари, шунингдек, Байконур шаҳридаги машҳур Борса келмас ороли, Шимолий Орол, қадимий Кердери шаҳри, Янгикент вайроналарига ҳам боришди ва ушбу жойларда акс этган экофалокатлар изларини кўришди.\nШу билан бирга гидробиологлар Орол денгизининг аҳоли яхшиланганини, саҳро ҳудуди камайганини ҳам гувоҳ бўлишди.\n“Энг муҳим натижа – Шимолий Орол денгизининг баъзи қисмлари тикланаётганидир. Бу ерда янги ҳаёт бошланаётгани кўриниб турибди. Денгизда тузнинг ажралиши, ўсимликлар оламининг тикланаётгани, балиқларнинг пайдо бўлгани, саҳро ҳудудининг сезиларли даражада камайгани жуда қувонарли”, дейди экспедиция раҳбари Саулет Сакенов.\nКўк оролдаги тўғон денгиз сувининг сақлаб қолинишида катта аҳамият касб этди. Шунга кўра, денгиздаги сувни сақлаб қолиш, сақлаб туриш ишлари давом этади. Қутқарувчилар ва маҳаллий аҳоли вакиллари бирлашиб бу борада режадаги ишларни олиб боришмоқда. Шунингдек, бу ишларда Борса келмас қўриқхонаси вакиллари, Оролни қутқариш Ҳалқаро фонди мутахассислари ҳам иштирок этишмоқда.\n“Кўк орол тўғонининг ўзида биз, QazaqGeo ҳамда Оролни қутқариш Ҳалқаро фонди билан ўзаро ҳамкорлик тўғрисидаги Меморандумни туздик. Чунки айнан мана шу тўғон Орол денгизининг аввалги ҳолига қайтишига ёрдам бермоқда. Биз Оролни қутқариш Ҳалқаро фонди билан денгизни сақлаб қолиш юзасидан лойиҳалар ташкил қиламиз. Шу билан бирга Борса келмас қўриқхонаси билан ҳам қатор лойиҳаларни амалга ошириш истагидамиз”, деб қўшимча қилди Саулет Сакенов.\nЭкспедиция аъзолари GPS орқали ўзлари ташриф буюрган қадимий жойларни белгилаб олишди. Эндиликда мавжуд манзиллар орқали ушбу жойлардаги ўзгаришларни кузатиш мумкин бўлади.\n11:47 Остонада Сурия бўйича музокараларнинг иккинчи куни бўлиб ўтмоқда\n21:47 Тезкор хабар: Россиянинг қирувчи самолёти турк аскарларини ўққа тутди\n23:55 14 ноябрь куни “Суперой” ҳодисасига гувоҳ бўлиш мумкин\n12:51 ОАВ: Байкал кўлида Орол денгизи тақдири такрорланиши мумкин\n12:31 «Green Card» лотереяси натижалари эълон қилинди


Дунë, 01 июл 2013\n21 октябр 2018, Тошкент вақти: 17:51\nГўзаллик танловида тожикистонлик қиз пешқадамлик қилмоқда\nРоссияда ўтказилаётган “Russian Beauty-2013” гўзаллик танлови иштирокчиси асли тожикистонлик Нисо Муборакшоева Интернетдаги овоз беришда етакчилик қилмоқда. Танлов натижалари кузда эълон қилиниши айтилмоқда.\nМосквада миллатчиларнинг муҳожирларга қарши чиқишлари кўпаймоқда\nМосквада ўзларини ноқонуний мигрантларга қарши “жамоатчилик ташкилотлари” деб атаётган ёшлар тузилмалари фаоллиги ошаётгани кузатилмоқда. Ўтган жума куни “Москва қалқони” номли миллатчилар ташкилоти томонидан ўтказилган рейдлардан бирида оммавий муштлашув чиқишига сал қолди. Кейинги пайтларда кўпайиб бораётган мигрантларга қарши рейдларга кремлпараст ёшлар ташкилотларининг алоқаси борлиги айтилмоқда.\nШвеция суди Обид қори суиқасдига алоқадор кўрилганларни яна оқлади\nШвеция суди Обид қори Назаровга суиқасдда гумон қилинган Юрий Жуковскийга жиноий шерикликда айбланган икки ўзбек - Баҳодир Пўлатов ва Нодира Аминоваларни яна оқлади. Маҳкамани кузатган швед журналистига кўра, Сундсвалл суди аввалги маҳкаманинг гумон қилинганларни оқлаш қарорини ўз кучида қолдирган.\nФМС: Москвада 1 миллион муҳожир бор\nМосквада 1 миллионга яқин хорижлик меҳнат қилмоқда. Пойтахтнинг Федерал миграция хизмати бошқармаси йиғилишида бу ва бу каби бошқа муҳим маълумотлар эълон қилиниши билан бирга Москвада юзага келган миграцион вазият ва дактилоскопия масалалари ҳам муҳокама этилди.\nМеҳнат муҳожири иш берувчига "қимматга" тушиши мумкин\nМуҳожирлар меҳнатидан фойдаланувчи Россия тадбиркорларининг мигрантлар учун суғурта тўловлари 56 фоизга оширилиши мумкин. Думадаги коммунист депутатлар бу ташаббусига кўра, меҳнат муҳожирларига ишчи визалари ҳам жорий қилиниши мумкин.\nТолиблар президент саройига ҳужум қилди\nСешанба куни “Толибон” жанггарилари Афғонистон президенти саройига ҳужум қилди. Томонлар ўртасидаги отишма бир ярим соат давом этди. Ҳужум расмий Кобул билан “Толибон” ҳаракати ўртасида тинчлик сўзлашувлари режалаштирилаётган бир пайтга тўғри келди.\nОбама иқлим ўзгариши билан боғлиқ муаммолар ечимига киришди\nАҚШ президенти Барак Обама иқлим ўзгариши¸ унинг сабаб ва оқибатлари тўғрисида махсус маъруза қилишга қарор берди. Сешанба куни Вашингтон вақти билан соат 14 да бошланадиган ушбу нутқида Обаманинг келажак авлодлар учун ер курраси иқлимини асрашга оид ҳаракат дастурини эълон қилиши кутилмоқда.\nОбама: Сноуденни қўлга олиш учун барча воситалар ишга солинади\nПрезидент Барак Обама Америка жосусликда айблаётган Марказий разведка бошқармасининг собиқ ходими Эдвард Сноуденни қўлга олиш учун барча воситалар ишга солинишини ваъда қилди.\nХодорковский иқтисодий амнистияга тушмайди\nРоссия Давлат Думаси муҳокамасига иқтисодий амнистия тўғрисидаги қонун лойиҳаси киритилди. Унга биноан Россияда иқтисодий жиноятлар учун жазоланган 13 мингга яқин одам озодликка чиқарилиши мумкин¸ аммо Путиннинг асосий мухолифларидан бири Михаил Ходорковскийнинг бу амнистиядан ҳам қуруқ қолиши кутилмоқда.\nЎзбекистонлик таксичи полиция бўлимини "таран" қилди\nМосквада Ўзбекистон фуқароси машинада маҳаллий полиция бўлими дарвозасини ёриб кирди. Полициячилар у ўта маст ҳолатда бўлганини айтишмоқда. Полиция Россияда маст ҳолатда машина бошқараётган муҳожирлар сони кўпаяётганидан хавотир билдирмоқда.\nFacebook ўз фойдаланувчиларидан узр сўради\nFacebook ширкати ўз фойдаланувчиларининг 6 миллионига оид шахсий маълумотлар “дастурдаги хато туфайли” ошкор бўлгани ҳақида билдирди.\nҚамчиқ довонида энди автоҳалокатлар камаядими?


– Бир қарашда ҚҚСнинг 0 фоизли ставкаси ва ҚҚС тўлашдан озод этилиш айнан бир хил оқибатга олиб келадигандек туюлади, яъни товар қўшилган қиймат солиғисиз реализация қилинади. Бироқ бу турли механизмлар орқали қўлланиладиган ва турли оқибатларга эга турли мақсадларда қўлланиладиган турли инструментлардир.\nСолиқ кодекси солиқ имтиёзларини солиқ тўловчиларнинг айрим тоифаларига бошқа солиқ тўловчиларга нисбатан солиқ тўғрисидаги қонун ҳужжатларида назарда тутилган афзалликлар, шу жумладан солиқни тўламаслик ёки уларни камроқ миқдорда тўлаш имконияти сифатида таърифлайди (СК 75-м. 1-қ.).\nОзод этиш кўринишида ҚҚС бўйича имтиёзлар бериш ишлаб чиқарувчини (сотувчини) ушбу товарлар қисмида солиқ тўламайдиганга айлантиради.\nАйланмаларни ҚҚСдан озод этишда кирувчи солиқ ҳисобга олинмайди, балки харид қилинаётган товар-моддий бойликларнинг қийматига, алоҳида ҳолларда эса – солиқ тўловчининг харажатларига киритилади. Яъни ишлаб чиқарилаётган маҳсулот (кўрсатилаётган хизмат)нинг таннархини оширади.\nҚҚС бўйича солиқ имтиёзига мисол – дори воситалари, тиббий буюмларни реализация қилиш бўйича айланмани озод этиш.\nҚҚСнинг 0 фоизли ставкаси – бу экспорт ва унга тенглаштирилган операцияларга солиқ солишда, шунингдек бошқа муайян ҳолларда (СК 260, 264-м.) фойдаланиладиган бошқа инструмент. Ноль даражали ставкани қўллайдиган субъект реализация қилинаётган маҳсулот қийматидан ҚҚС тўламайди, бироқ солиқ тўловчининг барча ҳуқуқларини сақлаб қолади ва энг аввало – «кирувчи» ҚҚСни ҳисобга олиш ҳуқуқини.\nНоль даражали ставка – солиқнинг ва унинг тузилмасининг бир қисми, у экспорт операцияларида таннархни ҚҚСсиз шакллантиришни таъминлашга қаратилган. Гап шундаки, товарларни экспортга жўнатишда ҚҚС импорт қилувчи мамлакатнинг божхона чегарасидан ўтишда ундирилади.\nНоль даражали ставкани қўллаш экспортга жўнатилган товарнинг импорт қилувчининг бозорида рақобатлашишини таъминлашга қаратилган. Экспорт қилиш мамлакатида товарнинг қиймати имтиёздан фарқли ўлароқ ҚҚСсиз шакллантирилади, импорт қилиш мамлакатида – солиқ унда амал қилаётган ставка бўйича ҳисобланади. Агар экспорт қилинаётган товарни солиқдан озод қилиш қўлланилса, қиймат ҚҚСни ўз ичига олади ва тегишинча, товар қимматроқ туради, бу эса импорт қилувчи мамлакат бозорида унинг рақобатбардошлилигига таъсир кўрсатади.\nМасалан, 200 млн сўм қийматдаги (ҚҚСсиз) тикув-трикотаж маҳсулотлари Россияга экспорт қилинади. Товарнинг қийматига ҚҚС (15%) киритилган тақдирда импорт қилувчи дастлаб маҳсулот учун 230 млн сўм (200 х 15% = 30 млн сўм), сўнгра Россияда божхонадан ўтказишда 20% ставка бўйича ҚҚС – 46 млн сўм тўлаши керак бўлади. Бундай иккиёқлама солиқ солиш (15% Ўзбекистонда ва 20% Россияда) солиқларни ундириш тамойилларига зид бўлиб, экспорт қилинаётган маҳсулотни ташқи бозорларда рақобатбардошли қилмайди.\nҚҚСнинг ноль даражали ставкасини қўллаш эса нафақат экспорт қилувчига ўз харидоридан (импорт қилувчидан) солиқ ундирмаслик имконияти берилади, балки илгари тўланган «кирувчи» солиқни қоплаш имкониятига эга бўлади. Масалан, агар экспорт қилинган тикув-трикотаж маҳсулотларини ишлаб чиқариш учун 115 млн сўмлик (жумладан 15 млн сўм ҚҚС) хом ашё, энергия, хизматлар сарфланган бўлса, ушбу 15 млн сўм экспорт қилувчига бюджетдан қайтарилади.


Саломатлик / Энг-энг A A A\nИталиянинг Милан шаҳридан бўлган олим Хитой оммавий ахборот воситалари билан коронавируснинг келиб чиқиши ҳақида баҳслашмоқда.\nБу ҳақда «Daily Mail» хабар бермоқда.\nМарио Негри номидаги Фармакологик тадқиқотлар институти раҳбари, профессор Жузеппе Ремуццининг нашрга изоҳ беришича, ҳозирда вируснинг келиб чиқиши Хитойнинг Ухан шаҳрида бўлганига шубҳа йўқ. Шифокорнинг таъкидлашича, мамлакатга коронавирусни илгари инфекццияланган хитойлик билан алоқада бўлган Германия фуқароси олиб келган ва бу Пекин Хитойда эпидемия бошланишини расман эълон қилишидан олдин содир бўлган.\n"Шуни ёдда тутиш керакки, ушбу воқеа (таҳ. эпидемия) Хитойда соғлиқни сақлаш идоралари нималар бўлаётганини тушунишидан анча олдин бошланган", дея қайд этди олим.\nШу тарзда, профессор ўтган ҳафта берган интервьюсидан сўнг бир қатор Хитой оммавий ахборот воситаларида чиққан хабарларга муносабат билдирди. Ўшанда Ремуццим аҳаллий шифокорларнинг сўзларига таяниб, ғалати ва ўта жиддий пневмония ҳолатлари Италияда 2019 йил ноябрь ва декабрь ойларида қайд этилганини маълум қилганди. Бу эса ўз-ўзидан Ломбардия ҳудудида коронавирус Хитойда тарқалиши ҳақида маълум бўлишидан олдин тарқалиб кетганлигини кўрсатади.\nЎз навбатида, Хитой оммавий ахборот воситалари олимнинг сўзларидан фойдаланиб, Хитой эмас, балки Италия коронавируснинг ватанига айланганини исботлаш учун ҳаракат қилишди.\nШундан кейин “Global Times” нашри инфекция Хитойда биринчи бўлиб юқтирилишидан олдин бутун Италия бўйлаб тарқалганини ёзди.\n“CCТV” эса Ремуцци билан қилинган яна бир интервьюни эсга олди. Маълум бўлишича, ўшанда олим баъзи шифокорларга таяниб, 2019 йилнинг октябрь ойида Италияда номаълум пневмония ҳолатлари аниқлангани ҳақида хабар берганди.\nАммо ҳозир олимнинг “Daily Mail”га айтишича, у томонидан аввал берилган маълумотлар фақат оз сонли шифокорларнинг сўзларига ва баъзи миш-мишларга асосланган ҳамда ҳеч қандай илмий далиллар билан тасдиқланмаган бўлган.\nРемуцци, шунингдек, бундай пневмония ҳолатлари бўлса ҳам, уларнинг коронавирус сабаб бўлганлиги ҳақида ҳеч қандай далил йўқлигини таъкидлади.\nКиритилди: 21:45 27.03.2020. Ўқилди: 10595 марта. Фикрлар сони: 0 та.


Намозда такбири таҳрима тартиби ЎЗБЕКИСТОН МУСУЛМОНЛАРИ ИДОРАСИ НАМАНГАН ВИЛОЯТИ ВАКИЛЛИГИ\nУшбу такбирдан кейин намоз бошланади ва ундан аввал дуруст бўлган еб-ичиш, юриш, гапириш ва намоздан ташқарида бўладиган жуда кўп ишларни қилиш ҳаромга айланади. Шунинг учун ҳам бу такбирни “Такбири таҳрима” дейилади. Унинг саҳиҳ ва намозни дуруст бўлиши учун шарт қилинган шартлар: бадани пок, жойи пок, сатри аврат, қиблага юзланиш, вақт кабилар топилишидир. Шунингдек намозга киришувчи қиёмда бўлиши ҳам шарт. Албатта бу фарз билан вожибга тегишли бўлиб, нафлларда шарт эмас.\nИқтидо қилувчи имомни рукъуда топса ва рукъу қилган ҳолида такбир айтса, намозга кирган бўлмайди. Шунинг учун “Аллоҳу акбар”ни тўлиқ қиёмда турган ҳолатида айтган бўлиши шарт. Агар “Аллоҳ” лафзини қиёмда, “акбар” лафзини рукъуда айтган бўлса ҳам намозга кирган бўлмайди. Шунинг учун аввал қиёмда “Аллоҳу акбар”ни айтиб намозга киради ва кейин такбир айтиб, рукъуга кетади. Бемор киши ҳассага суяниб бўлса ҳам такбир айтиш миқдорича қиёмга қодир бўлса, ўтириб ўқиши, яъни ўтирган ҳолда такбири таҳримани айтиши жоиз эмас. Қўлни боғлаш суннат. Такбири таҳримага эса қиём шарт. Шунинг учун суннатни тарк қилиб бўлсада шартни адо қилиш керак. Саҳиҳ қавлга биноан ҳасса билан ҳам тура олмайдиган, бировнинг ёрдами ила тура оладиган киши ўтириб такбири таҳрима айтса жоиз. Бундан ташқари такбири таҳриманинг лафзига тегишли бир неча шартлар бор.\n4- намозхон такбири таҳримада “Аллоҳу акбар” ўрнига“Бисмиллаҳир роҳманир роҳийм” деса намозга кирган бўлмайди.\n5- “Аллоҳу акбар” лафзида хоҳ унутиб, хоҳ қасддан Аллоҳнинг “А”сини ҳамда акбарнинг “А”сини мад қилиб “Аааллоҳу” ёки “Ааакбар” деса ҳам уламоларнинг наздларида намозга кирган ҳисобланмайди. Чунки унда маъно “Аллоҳ улуғми?” деган бўлиб қолади (Зодул фақир).\n6- “акбар” лафзининг “Б” билан “Р” ҳарфлари орасига мад киритиб, “Акбар” ўрнига “Акбаар” деб “Б”ни чўзиб ўқиса, саҳиҳ қавлга биноан намозга кирган бўлмайди. Чунки унда ҳам маъно ўзгаради. “Муния”нинг шарҳи “Кабирий”да “Акбар”нинг ўрнига “Акбаар” деб ўқиса намозга кирган бўлмайди. Агар намоз орасида шундай деса намози бузилади. Чунки “Акбаар” шайтоннинг исмларидан биридир. Бир қавлда у “кабар”сўзининг кўплиги бўлиб, дўмбара маъносини англатади. Баъзи уламолар “намозга кирган бўлади ва намози бузилмайди. Чунки у ишбоъдир” деганлар. Лекин биринчи гап саҳиҳдир. Шунинг учун бундай қилган киши намозини қайтадан ўқиши вожиб бўлади (Фатавои Раҳимия).\n8- “Аллоҳ” лафзининг ломида мадни хазф қилмаслик. Яъни “л” билан “ҳ”нинг орасидаги “о”ни икки ҳаракат чўзиб ўқиш керак. Гўё “Аллооҳ” дейиш керак. 7-8-суратлар топилмаганда намозга кириш ёки кирмагани хусусида уламоларнинг ихтилофи бор. Эҳтиёт бўлиш керак.\n9- “Аллоҳ” лафзининг “ҳ” ва “акбар” лафзининг “р”сини ишбоъ қилиб ўқимаслик керак. Яъни “Аллооҳуу акбаруу”, ёки “Аллооҳуу акбар” қилиб. Аксар намозхонлар “акбар” лафзида ишбоъ қилмасаларда, саждага кетиш ёки ундан қайтишда“Аллооҳуу” деб чўзадилар. Бунда ҳам луғат жиҳатидан хато қилинган бўлади. Лекин намоз бузилмаслиги саҳиҳдир.\n14- иқтидо қилувчининг таҳримаси имомнинг таҳримасидан аввал бўлмаслиги. Икки имом: “Имом “Аллоҳу акбар”нинг “р”сини айтганида, иқтидо қилувчи такбир айтишни бошлайди”деганлар. Иқтидо қилувчи “Аллоҳ” лафзини имомдан кейин, лекин “акбар” лафзини имом “акбар” дейишидан аввал тугатса, имомга иқтидо қилган бўлмайди. Яъни имомга иқтидо қила туриб, имомдан аввал намозга кирган бўлади. Бундай бўлиши муқтадийнинг намозини дуруст бўлишидан тўсади. Аксар ҳолатларда иқтидо қилувчилар қўлларини кўтариб, такбир айтишга шай турадилар. Имом эса овозини чўзиб “Аллоҳу акбар” дегунича муқтадий тездан “Аллоҳу акбар”ни айтиб, имомдан олдин қўлини боғлаб, намозга кириб олган бўлади. Чунки у имом каби такбирни чўзиб айтмайди. Бундай ҳолатда унинг иқтидоси жоиз эмас ва намозини қайта ўқиши вожиб бўлади.\nЧортоқ тумани "Алихон" жоме\nМЎЪМИННИНГ БОШҚА БИР МЎЪМИН УСТИДАГИ ҲАҚЛАРИДАН БИРИ.


ИСЛОМДА ҚОЗИЛИК МАДАНИЯТИ — Zamaxshariy.uz\nИСЛОМДА ҚОЗИЛИК МАДАНИЯТИ\nҚозилик дейилганда бугунги истилоҳимизга ажнабий тилдан кириб қолган «суд» калимаси тушинилади. Ҳазрати Умар розияллоҳу анҳунинг халифалик даврларида улуғ саҳобий Абу Мусо ал-Ашъарий розияллоҳу анҳу вилоятлардан бирида қози бўлганлар ана ўшанда ҳазрати Умар розияллоҳу анҳу Абу Мусо ал-Ашъарий розияллоҳу анҳуга машҳур мактубни ёзганлар. Мазкур мактуб кейинчалик қозилик ишларининг дастурига айланиб қолган десак муболаға қилмаган бўламиз. Оврупа халқлари ҳам уйғониш давридан сўнг, қозилик нима, маҳкама нима, кишиларнинг ҳақ-ҳуқуқлари нима каби масалаларни Андалус мусулмонларидан ўрганганларидан кейин, ҳазрати Умарнинг мактубларини ўз тилларига таржима қилиб ўргандилар. Кейинчалик ўқув юртларида дарс қилиб ўтдилар ҳам.\nУшбу муҳим ҳужжатни Имом Дора Қутний ўзларининг «Сунан» китобларининг тўртинчи жузъида «Умар ибн Ҳаттобнинг Абу Мусо ал-Ашъарийга мактуби» сарлавҳаси остида аниқ санадлари билан келтирганлар: «Умар ибн Ҳаттоб Абу Мусо ал-Ашъарийга шундоқ ёзганди: «Аммо баъду:\n«Албатта, қозилик ишлари муҳкам фарздир ва бардавом суннатдир. Қачон сенга ҳужжат келтирилса уни яхши фаҳмлаб ол. Ҳақ равшан бўлган чоғда уни юзага чиқар. Ўтмайдиган ҳақ учун (орага тушиб) гапириш манфаат бермайди. Икки томон орасида юзингни, мажлисингни ва адолатингни бир хил қил. Токи, шараф сенинг жаврингга тамаъ қилмасин ва заиф сенинг адолатингдан ноумид бўлмасин. Даъвогарлик қилганга ҳужжат келтириш, инкор қилганга қасам ичиш лозим бўлади. Мусулмонлар орасида сулҳ жоиздир. Магар ҳаромни ҳалол қилган, ҳалолни ҳаром қилган сулҳ жоиз эмас. Кеча чиқарган ҳукмнинг уни ўзингча қайта кўриб, тўғриликка ҳидоят қилиниб, сўнгра ҳаққа қайтишингдан манъ қилмасин. Чунки, ҳақ қадимийдир. Ҳаққа қайтишлик ботилда бардавом бўлишдан яхшидир. Китоб ва суннатдан сенга етмаган, қалбингни ҳижил қилган нарсани яхшилаб фаҳмлашга урин. Бир-бирига мисл ва ўхшаш бўлган нарсаларни яхшилаб таниб ол. Сўнгра ўшанга биноан бошқа ишларни қиёс қил. Ишларнинг Аллоҳга энг маҳбубига ва сенинг кўз қарашингга ҳақиқатга энг яқинига қасд қил. Ким ҳужжат келтиришни даъво қилса, унга етарлича вақт бер. Агар у ҳужжат келтирса, ҳаққини олур. Магар унинг зиддига ҳукм чиқарасан. Албатта ўшандоқ бўлиши ноаниқликни йўқотувчироқ ва узрни ўтказувчироқдир. Мусулмонлар бир бирлари учун одилдирлар. Магар ҳадд урилган ёки ёлғон гувоҳлик ила мужарраб бўлган ёҳуд бировнинг уруғига ўзини нисбат беришда муттаҳам бўлган бундан мустасно. Албатта, Аллоҳ ички сирларни билишни Ўзига\nолган ва сизга ҳужжатларни қайтарган. Зинҳор одамлар орасида беҳаловат, зажрли ва озорланувчи бўлма. Яна Аллоҳ ажр берадиган ва захираси яхши бўладиган ҳақ жойларда хусуматчилардан ўзингни беркитма. Чунки, ким ўзи билан Аллоҳ орасида ўз зарарига бўлса ҳам ниятини яхши қилса, Аллоҳ у билан одамлар орасини яхши қилиш кафолатини олади. Ким Аллоҳ билиб турган нарсани беркитиб, одамлар учун зийнатланса, Аллоҳ уни хунук қилиб қўяди. Бас шундоқ экан Аллоҳ азза ва жалла ризқи азалида ва раҳмат хазинасида ўзгартиб қўйган савоб ҳақида нима дея олар эдинг. Вассалому алайка».\nСўнгги йилларда мамлакатимизда аждодларимизнинг давлатчилик ва ҳуқуқ билан боғлиқ асарларига қизиқиш ортмоқда. Ана шундай беқиёс манбалардан бири буюк ватандошимиз Бурҳониддин Марғинонийнинг «Ҳидоя» асаридир.\nАллома бобомиз мазкур асари билан ҳанафий фиқҳи тараққиётига улкан ҳисса қўшди. Бу китоб Марғинонийнинг нафақат фиқҳда етук мутафаккир, балки кўпгина илм соҳаларида чуқур билимларга эга қомусий олим бўлганидан дарак беради. Бурҳониддин Марғиноний мазкур асарида мусулмон оламидаги машҳур олимлар, хусусан, фақиҳлар чиқарган фатволарни мукаммал ўрганиб, улардан ҳақиқатга яқин ва амалда кўп қўлланадиганларини ажратиб кўрсатган. Асарда қуйидаги ҳуқуқий масалалар таҳлил этилади: оила ва никоҳ, мерос ва мулк масалалари, олди-сотди, ижа-ра, ҳадя, даъво, сулҳ, васийлик ва ҳомийлик, қозининг мажбуриятлари, кафолат, ваколат ва бошқалар.\nМаълумки, Бурҳониддин Марғиноний ҳуқуқий муносабатларни тартибга солишда қўлланадиган ҳуқуқий манба яратган бўлиб, унда ҳуқуқий масалаларни ҳал этишда қозининг мажбуриятларига алоҳида эътибор берилган. Жумладан, «Ҳидоя»да\n«Қозининг мақоми» деб номланган махсус бўлим бўлиб, унда шариат судлари — қозиларнинг бурч ва мажбуриятлари, уларга берилган ваколатлар, қўйилган талаблар, ҳукм чиқариш қоидалари каби масалалар ўз ифодасини топган. Қозилар ҳукмдор томонидан тайинланадиган шахслар бўлиб, уларга шариат илмини яхши билиш, озод шахс бўлиш, мустақил қарорлар қабул қила билиш, адолат тарафдори бўлиш, ҳуқуқ ва муомала лаёқатига эга бўлиш ҳамда ақли расо шахс бўлиш каби талаблар қўйилган.\nШу ўринда қандай шахслар қози бўла олмайдилар деган савол туғилиши табиий. Қози лавозимини эгаллаш мусулмон бўлмаган шахсларга, қуллар ва чўриларга, туҳматчиликда айбланган шахсларга, оғир жиноят содир этганларга ҳамда вояга етмаганларга ман этилган.\nКўриниб турибдики, қозиликка ҳар қандай шахс ҳам тайинланавермаган. Қо-зилар ўз вазифаларини сидқидилдан, шариат қоидаларига асосланган ҳолда ба-жаришлари шарт бўлган. Ҳар бир қози ўз фаолиятида бошқа қозиларни адолат билан ишлашга ундаши, дин ва шариатга ҳамда ўша даврнинг ҳуқуқий мезонларига риоя қилишни талаб этиши лозим саналган.\nҚозиликка тайинланган шахслар ўз мажбуриятларини масжидда ёки омма ол-дида олиб борганлар. Чунки адолатли ҳукм чиқаришнинг асосий шарти сифатида ошкораликка амал қилиш қозининг бурчи ҳисобланган. Қозиларга таъмагирлик қилиш, қариндош-уруғлари ва яқинларидан совға-саломлар олиш қатъиян ман қи-линган. Шунингдек, қозилик мансабига тайинлаш давлат ваколати хусусиятига эга бўлган. Ҳукмдор бу мансабга ўз мажбуриятларини бажарадиган ва адолат билан қарорлар чиқара оладиган шахсларни тайинлаши лозим эди. Қозиликка ноқобил кишиларнинг тайинланиши жамиятга катта зарар келтирган. Бу ҳолни Бурҳониддин Марғиноний пайғамбар Муҳаммад (с.а.в.) ҳадисларига таянган ҳолда асослаб беради. «Муҳаммад Расулуллоҳ айтганлар: «Кимда ким бирор мансабга шу мансабни бажа-ришга лойиқ, софдил, адолатли кишиларни тайинламай, бошқа бир кишини тайинла-са, у худога, пайғамбарга, мусулмонга нисбатан адолатсизлик қилган бўлади».\nЯна қозиликка ўз қобилиятига ишонадиган шахслар тайинланиши лозим бўлган. Аммо бу ишга ўзини ўзи номзод қилиб кўрсатиш мумкин эмасди. Аммо ҳар бир мусулмон киши қозиликка тайинланиш истагига эга бўлиши мумкин.\nҚозиларга қуйидаги ҳолатларда ҳукм чиқариш мумкин бўлмаган: қорни оч бўлганда; жаҳли чиққан маҳалда. Бундан ташқари, агар қози била туриб адолатсиз ҳукм чиқарса, мансабидан бўшатилган. Бундай шахсларнинг авлодларидан ҳеч бирига қози бўлишга рухсат берилмаган. Агар жавобгар ҳукм чиқариш пайтида дастлаб даъвогар талабига қарши турса-ю, сўнгра кўринмай кетса, қози қарор\nчиқариш муддатини кечиктириши мумкин эди. Чунки, қоидага кўра, қози қарор чиқараётган пайтда даъвогар билан жавобгар ўртасида ҳақиқий баҳс бўлиши керак эди. Шу орқали ҳақиқатни юзага чиқариш мумкин бўлган.\n«Ҳидоя»да келтирилган ушбу масалалар ҳозирги кунда ҳам ўз аҳамиятини йўқотмаган. Судда агар даъвогар бирор нарсани даъво қилса-ю, жавобгар бундан тонса, у ҳолда жавобгар ўзининг жавобгар эмаслигини гувоҳлар орқали исботлаши керак ва бундай ҳолларда жавобгарга ишониш лозим бўлган. Шу ўринда, «Судлар тўғрисида»ги Қонуннинг қуйидаги қоидасини келтириш мақсадга мувофиқ. Қонунда «гумон қилинувчи, айбланувчи, судланувчи ҳимояланиш ҳуқуқи билан таъминланади. Суд ишларини юритишнинг ҳар қандай босқичида малакали юридик ёрдам олиш ҳуқуқи кафолатланади», дейилади. Демак, шахснинг ўзини ўзи ҳимоялаш ҳуқуқи қадимдан мавжуд бўлиб, ҳозирги миллий қонунчилигимизда ҳам ўз аксини топган.\nТарихдан маълумки, мусулмон фиқҳи асосида иш кўрадиган қозилик маҳкамалари дастлаб Арабистонда вужудга келиб, айниқса, Абу Юсуф даврида махсус муассаса сифатида шаклланган. Хорун ар-Рашид (786 – 808) даврига келиб, халифаликда «Қози-ал-қуззот» лавозими таъсис этилади. Дастлаб «Қози-ал-қуззот» халифага қозиликка тайинлаш учун фақатгина номзод кўрсатиш ваколатига эга бўлган. Қозиларни тайинлаш ҳуқуқи эса халифада қолган. Бироқ кейинчалик халифа қозиларни тайинлаш ваколатини бутунлай Қози-ал-қуззотга топширади. Шундан сўнг қозилик маҳкамалари тизими тўла мустақилликка эришди (Арнус Маҳмуд ибн Муҳаммад. Тарих ал-қазо фи-л-ислом. Қоҳира; ал Матбаа ал-мисриййа ал-ҳадиса ал-аҳлиййа, 1934. 97-бет).\n«Ҳидоя»да шаҳодат берилишича, далилларга ажратилган қоида ҳамда фикрлар китобда жамланган. Судда исбот-далил кучига эга бўлган асосий нарса — гувоҳларнинг кўрсатмалари, ҳужжатлар ҳамда лозим бўлган ҳолларда қози томонидан яширин ёки очиқ ҳолда ўтказиладиган гумонлардан тозалаш (шартли равишда психиатрик экспертиза) ўтказилишидир. Қози «Бунда гувоҳ ёки жавобгарнинг сўзларига ишониш мумкинми?», «Унинг характери, руҳияти қандай?» деган саволларга жавоб топиш учун уни яхши билган ёки кишилар характерини ажрата оладиган кишиларга ёзма сўров юборган, баъзан очиқ суд мажлисига шундай кишилар (камида икки киши)ни таклиф қилган.\nГувоҳ ақли расо, озод, обрўли эр ёки хотин киши бўлиши мумкин эди. Икки хотин кишининг кўрсатуви бир эркакникига тўғри келган. Гувоҳлик кўрсатмаларини бериш – фарз, яъни мусулмоннинг мажбуриятларидан бўлиб, била туриб ундан бўйин\nтовлаш мумкин эмас эди. Шу билан бирга, қуллар, чўрилар, туҳматчиликда айбланганлар, тақиқланган ичимлик ичишга ружу қўйганлар, қуш овчилари, илгари оғир жиноят содир қилган шахслар, судхўр, ўйинчи, фосиқ ва ёлғончи кишилар ҳам гувоҳ бўлишлари ман қилинган.\nҚозилик маҳкамаларида котиб билан бирга унинг ёрдамчиси — мусаид лавозимидаги шахс ҳам хизмат қилган. Кўрилаётган бирор иш юзасидан даъво қўзғатилганда, котиб ёки мусаид томонидан ҳар бир фуқаронинг қози олдига даъво билан кириш куни ҳужжатга қайд этиб қўйилган. Даъвогар қўлига берилган мазкур қайднома — ҳужжатни белгиланган кунда қозилик маҳкамасига олиб кириши лозим эди.\nМовароуннаҳрда ҳар бир қози кўчмас мулк, чорбоғ, йирик ҳудудларга оид мулк-лар, улгуржи моллар, вақф ерлари бўйича махсус китоб тутган. Бу китобларда вақф, мерос ва бошқа масалаларга тегишли мулкларнинг рўйхати юритилган. Қозилар ҳам бошқа давлат арбоблари каби ҳафтада муайян кунни дам олиш куни этиб тайинлашлари мумкин бўлган. Ўрта асрларга хос тартиб-таомилга кўра, қозихоналар учун сешанба дам олиш куни ҳисобланган.\nБуни қарангки, Бурҳониддин Марғинонийнинг фиқҳ илмига оид «Ҳидоя» асари кейинчалик унинг набираси Абулфатҳ Зайнуддин Фарғонийнинг суд маҳкамалари фаолияти ҳақидаги «Ал-Фусулул Имадия» номли рисоласи яратилишига асос бўлган.\n«Ҳидоя» асарини таҳлил этар эканмиз, ундаги қозилар фаолиятига оид бўлимдан шундай хулосалар чиқариш мумкин: биринчидан, юртимизда IX–XII асрларда бошқа илмлар қатори ҳуқуқий масалалар ҳам яхши ривожланган. Иккинчидан, шариат қозилари махсус билим ва кўникмаларга эга бўлганлар. Учинчидан, уларнинг мақоми, вазифаси ва бурчлари ҳуқуқшунос олимлар томонидан ҳуқуқий манба сифатида қайд этилгани бугунги кунда давлатимизда суд-ҳуқуқ соҳасини ислоҳ қилишда ҳам назарий, ҳам амалий, ҳам маънавий аҳамият касб этади.\nPrevious Post:ДАБДАБАБОЗЛИКЛАРГА ЧЕК ҚЎЯЙЛИК\nNext Post:“ТЎЙ” БАХТ КАФОЛАТИ ЭМАС


Транспорт вазирлиги чартер рейслар нега қимматлигини тушинтирди\nВазирлик репатриация парвозларининг қимматлигини объектив харажатлар, карантин чоралари харажатлари ҳамда хусусий авиакомпаниялар нарх-наволари билан изоҳлади.\nТОШКЕНТ, 26 авг - Sputnik. Ўзбекистон Транспорт вазирлиги чартер рейсларнинг қимматлигига изоҳ берди.\nМаълумки, айни дамда чатер парвозлари нархлари қуйидагича:\nМосква - Тошкент - 397 $\nИстанбул-Тошкент - 353-400 $\nДубай-Ташкент - 366 $\nВазирлик хабарига кўра, ушбу ҳолат, биринчи навбатда, репатриация чартер парвозларини ташкил қилишдаги объектив сабабларга боғлиқ.\nАксарият давлатлар ҳолларда йўловчиларни қабул қилишга тайёр эмас, шу сабабли самолётлар фақат бир томонга йўловчилар билан учади.\nШунингдек, самолётлар ижара пули, парвозлар масофаси ва нечта давлатлар ҳаво кенглиги ҳудудидан учиб ўтиши, аэронавигацион хизматлар, аэропорт ер усти хизматлари ва йиғимлари.\nУндан ташқари йўловчиларни аэропорт ҳудудидан меҳмонхонага етказиб қўйиш, карантин қоидаларига риоя этилиш назорати, тиббий ва санитария хизмат харажатлари, ПЗР тестлари ва бошқа харажатлар.\nИккинчидан, айни дамда чартер парвозлар 20 дан ортиқ хусусий компаниялар томонидан амалга оширилмоқда: Atlanta Air, Asia Lux, Golden Valley, Anzur Travel, Real Avia Business, Don Avia Trans, Jalolkuduk avia trans, Otpusk.uz ва бошқалар.\nТранспорт вазирлиги туроператорлар ва авиакомпаниялар томонидан ташкил этилаётган тижорий чартер рейсларининг чипта нархларини шакллантириш ва белгилаш жараёнларида иштирок этмайди, дейилган хабарда.


Ўзбекистонда авиачипталар сўмга сотилмайди\n5 августдан бошлаб жорий этиладиган бу янги тартибга Ўзбекистон Республикаси Вазирлар Маҳкамаси 1 август куни қабул қилган “Авиақатнов хизматлари реализациясини тартибга солиш чора-тадбирлари тўғрисида”ги қарор асосдир.\nТошкент аэропорти ахборот хизматининг ўзини таништирмаган ходими эса авиачипталар хорижий валютада сотилишини тасдиқлади:\n- Эртадан фақат валютада сотилади. Бошқа давлатдан Ўзбекистонга учиб келаётганлар фақат хорижий валютада тўлашади. Агар Тошкент аэропортидан чет элга учишга тўғри келса, унда Ўзбекистон сўмида тўлов амалга оширилади, - деди Тошкент аэропорти ахборот хизмати ходими.\nАйтилишича, Вазирлар Маҳкамасининг 224- қарорига биноан жорий этилаётган мазкур тартибни бузган авиачипта сотувчиларга чипта нархининг 100 фоизи миқдорида жарима солинади.\nЎзбекистон ҳукуматининг мазкур қарори “Валюта муомаласини тартибга солиш тўғрисида”ги қонунга зиддир. Тилга олинган ҳужжатнинг 18 моддасида айтилишича, Ўзбекистон Республикаси ҳудудида барча ҳисоб-китоб ва тўловлар миллий валютада амалга оширилиши лозим.\nТаҳлилчилар фикрича, қонунга зид қарорнинг қабул қилиниши мамлакатнинг валюта резервларининг ўта ғариблашиб қолгани белгисидир.\nМаълумки, Ўзбекистонда пул алмаштириш шаҳобчалари мавжуд, бироқ улардан чет эл валютасини давлат курсида сотиб олиш деярли имконсиздир.\nМамлакатда чет эл валютасининг икки хил курси мавжуд. Масалан, 4 август куни 1 АҚШ доллари Марказий банк курси бўйича 1727 сўмга тенг бўлди. Айни пайтда қора бозорда 1 АҚШ долларининг қадри 2450 сўмни ташкил қилди.\nВазирлар Маҳкамасининг 1 август кунги “Авиақатнов хизматлари реализациясини тартибга солиш чора-тадбирлари тўғрисида”ги қарори валютани давлат курсида сотиб ололмайдиган оддий ўзбекистонликлар зарарига ишлайди.


Коронавирусга чалинганлар сони камайди. Касаллик яна авж олиши мумкинми? — Sof.uz\nКоронавирусга чалинганлар сони камайди. Касаллик яна авж олиши мумкинми?\n29.09 16:54 191 Тиббиёт\nСаволга Нурмат Отабеков, Санитария-эпидемиологик осойишталик ва жамоат саломатлиги хизмати бошлиғи жавоб беради:\nКоронавирус касаллиги қайд этилишида пасайиш тенденциясини учта жиҳат билан баҳолаш мумкин:\nкоронавирусдан соғайганлар сони кундан кунга ортиб бораётгани;\nкоронавирусга қарши вакциналарнинг дастлабки дозаларини олганлар ва тўлиқ эмланганлар сони ортгани;\nкоронавирус касаллиги охирги авж олган даврида иммун тизими ночор бўлган аҳоли қатлами касалликни юқтириб улгурди ва аҳоли орасида иммунитет даражаси бирмунча юқориларгина касалликка чалинмай қолдилар.\nЭнди иммун тизими кучсиз бўла туриб касалланмай қолганлар ҳисобидан касаллик қайд этилиши яна кўтарилиши мумкин.\nЖамоавий иммунитетни шакллантирмай туриб (касалланиб ёки эмланиб) эпидемик вазиятнинг барқарорлигига эришиб бўлмайди. Касалланганлик ёки касалланмаганликдан қатъий назар эпидемик кўрсатмага асосан коронавирусга қарши эмланиш шарт.


Ватанга қайтиш давом этади\nҲориждаги ватандошларимизни чартер рейсларида олиб келиш давом этмоқда.\n2020 йил 8-12 май кунлари Дубай, Минск, Сеул, Деҳли, Франкфурт ва Москва шаҳарларидан 1 243 нафар ватандошларимиз чартер рейсларида юртимизга олиб келинди.\nТашқи ишлар вазирлиги Оператив штаби маълумотларига кўра, 13 май куни, тахминан соат 19.00 да чартер лайнери Истанбулдан келиши кутилмоқда.\nБошқа давлатлардан келган ватандошларни қайтариш учун чартер рейсларини ташкил этиш бўйича ишлар давом этяпти.\nЭслатиб ўтамиз, энг аввало кекса, касал, ҳомиладор фуқаролар ва болали аёллар биринчи галда қайтарилади.\nШунингдек чет элдаги фуқароларимиздан карантин қоидаларига риоя қилишларини ва бўлиб турган мамлакатлари аэропортларида дипломатик ваколатхоналар ва “ Uzbekistan Airways” АЖ хабарисиз йиғилмасликларини илтимос қиламиз.\nЭслатиб ўтамиз, Ўзбекистон фуқаролари қайтиб келгандан кейин Республика махсус комиссияси томонидан белгиланган талабларга қатъий риоя қилган ҳолда 14 кунлик карантинга жойлаштирилади, деб хабар беради ТИВ матбуот хизмати.


Россия нефт ва газидан воз кечиш учун Европа Иттифоқи қўшимча 195 млрд евро сарфлайди\n12 Май 16:32\nLONDON. Кazinform - Европа Иттифоқи Россия энергетикаси қарамлигидан халос бўлиш учун яқин беш йил ичида қўшимча 195 млрд евро сарфлайди, деб хабар беради Кazinform Finansial Тimesга таяниб.\nБундай харажатлар Европа комиссиясининг (ЕК) лойиҳасида акс эттирилган бўлиб, у энергия алмашинувини тезлаштиришни назарда тутади.\n«Россиянинг қазиб олинадиган ёқилғисига боғлиқликни тезда камайтириш тоза энергияга тез ўтиш орқали мумкин», - дейилади ҳужжатда.\nУшбу мақсадга эришиш учун ЕИ 2030 йилга келиб энергия сарфини режалаштирилган 9% ўрнига 13%га камайтиришни режалаштирмоқда. ЕКга кўра, энергия самарадорлигини ошириш орқали буни амалга ошириш мумкин бўлади. Бундан ташқари, қайта тикланадиган энергия ишлаб чиқариш икки баробарга ошиши кутилмоқда. Унинг Европа истеъмолидаги улуши 2030 йилга бориб 45%га ошади, 2020 йилда эса 22 фоизни ташкил этди. Илгари, ЕК мақсади 40% улуш эди.\nБошқа нарсалар қаторида, яшил водород ва қайта тикланадиган газ - биометанга улуш қўйиш таклиф этилади. 2030 йилга келиб Европа Иттифоқида иқлимга мос келмайдиган водород истеъмоли 20 млн тоннага етиши мумкин. Шу билан бирга, ЕИ ушбу ҳажмнинг ярмини импорт қилишни режалаштирмоқда.\nҲужжат 18 май куни ЕК томонидан расман тақдим этилиши кутилмоқда. Бу Европа Иттифоқининг бир нечта директивасига ўзгартиришлар киритишни талаб қилади. Улар орасида қайта тикланадиган энергия соҳасидаги лойиҳаларга қўйиладиган талаблар юмшатилган.\n5 Қозоғистонда нефт бозори иштирокчилари сонини кўпайтириш таклиф этилди


Ўзбекистондаги нефть ва газ конларининг умумий захираси ҳақидаги маълумот очиқланди - 05.11.2019, Sputnik Ўзбекистон\nТаъкидланишича, жорий йил якуни билан ер ости углеводород захираларини 53 млн. тонна шартли ёнилғи ҳажмида ўстириш режалаштирган. 05.11.2019, Sputnik Ўзбекистон\nТаъкидланишича, жорий йил якуни билан ер ости углеводород захираларини 53 млн. тонна шартли ёнилғи ҳажмида ўстириш режалаштирган.\nТОШКЕНТ, 5 ноя – Sputnik. Бугунги кунда республика бўйича жами 275 та нефть ва газ конлари очилган бўлиб, уларнинг умумий захираси 2,4 млрд. тонна шартли ёнилғини ташкил қилади. Бу ҳақда “Ўзбекнефтгаз” матбуот хизмати хабар қилди.\nХабарда ёзилишича, республикада углевород хом ашё базаси барқарорлигини таъминлаш, қазиб олинаётган нефт ва газ маҳсулотлари ўрнини тўлдириш мақсадида, Устюрт, Бухоро-Хива, Ҳисор, Сурхондарё ва Фарғона нефт-газли ҳудудларида геология қидирув ишлари олиб борилмоқда.\nПрезидентнинг 2017 йил 3 ноябрдаги қарори доирасида амалга оширилган геология-қидирув ишлар натижасида 2017-2018 йиллар ҳамда жорий йилнинг 9 ойи мобайнида 16 та нефть ва газ конлари очилди ва ер ости углеводород захиралари 171 млн. тонна шартли ёнилғи ҳажмида ўстирилди.\nХабарда 9 ой мобайнида 5 та янги кон очилгани (Кушкаир, Оралиқ, Чакар, Дўлтатепа, Шортак) ва ер ости углеводород захиралари 31 млн. тонна шартли ёнилғи ҳажмида ўстирилгани қўшимча қилинган.\nЭслатиб ўтамиз, аввалроқ Ўзбекистон жанубида янги 10 миллион тонна захирага эга бўлган нефт-газ конденсат кони очилгани хабар қилинган эди.


Грецияда 1 май дам олиш куни деб эълон қилинди\n12:31 / 01.05.2017\nГрецияда бугун биринчи май кунига бағишланган митинг ва намойишлар бўлиб ўтади. 1 май куни жамоат транспортининг бир қисми ишлайди, кема ва поездлар ҳаракати эса тўхтаган.\nГрецияда 1 май куни расман байрам муносабати билан дам олиш куни деб эълон қилинганди, бироқ анъанага кўра, касаба уюшмалари бу кунда 24-соатлик иш ташлаш эълон қиладилар. Энг кўп муаммолар жамоат транспорти йўловчиларида келиб чиқади. Афина шаҳрида бутун кун давомида троллейбуслар ҳам юрмайди. Автобус ҳайдовчилари эса соат эрталабки 9.00 дан кечки 21.00 га қадар иш ташлаш ўтказади.\nПоездлар ва кўпчилик ороллар билан қатнов учун ягона восита бўлган кемалар ҳам ҳаракатланмайди.\nАфина шаҳри марказида эса митинглар ўтказилади. Касаба уюшмалари фуқароларни Клафтмонас майдонида соат 11.00 да йиғилишга чақирмоқда. Тахминларга кўра, митинг ва намойишларда кўплаб инсонлар қатнашади, сабаби ҳукумат янги қаттиқ иқтисодиёт чораларини овоз бериш жараёнига олиб чиқмоқчи.


БАА денгиз суви ёрдамида саҳрода озиқ-овқат ва биоёнилғи етиштиради\n17:16 / 09.03.2016\n6 март куни БАА ҳудудидаги саҳрода денгиз суви ёрдамида озиқ-овқат ва ёнилғи етиштиришга ихтисослашган дунёнинг биринчи илмий-тадқиқот маркази ўз фаолиятини бошлади.\nМайдони икки гектардан иборат ноёб мажмуа Абу Дабининг Масдар шаҳрида жойлашган бўлиб, Масдар фан ва технологиялар институти томонидан бошқарилади ва Барқарор биоэнергетика тадқиқоти консорциуми томонидан молиялаштирилади.\nБАА иқлим ўзгариши ва атроф-муҳит вазири Тани Аҳмад Ал Зиёвиддиннинг сўзларига кўра, бундай лойиҳа тадқиқот ва инновациялар БААнинг ижтимоий ва атроф-муҳит муаммоларини ҳал этишга ёрдам беради.\n“Бу лойиҳа барқарор биоэнергетикадан ташқари, сув маҳсулотлари саноатини ҳам ривожлантиришда ва озиқ-овқат мустақиллигини таъминлашда ёрдам беради”, - деб фикр билдирди вазир.\nИлмий-тадқиқот марказида қирғоқ олди денгиз сувида етиштирилган балиқ ва креветкалар озиқ-овқат ишлаб чиқаришда фойдаланилади, уларнинг озуқага бой чиқинди сувлари эса авиация биоёқилғисини олиш учун ишлатиладиган ёғларга бой ўсимликларни етиштиришда ўғит сифатида фойда келтириши режалаштирилган.\nАмалиётнинг сўнгги қисмида, чиқинди суви хонакилаштирилган мангров ўрмонларига йўналтирилади, у ерда сувдаги озуқавий моддалар йўқолиб, зарур фойдали углерод билан таъминланади. Кейинчалик табиий йўл билан фильтрланган оқава сувлар денгизга қайтариб юборилади.\n2011 йилда самолётлар учун муқобил ёнилғи тасдиқлангач, 2000дан зиёд тижорат парвозлари барқарор биоёқилғи орқали амалга оширилган.\nБиоэнергетика билан узвий равишда озиқ-овқат маҳсулотларини ишлаб чиқариш, ер ресурсларидан оқилона фойдаланиш, сув ва углерод чиқиндиларини камайтириш – ушбу илмий-тадқиқот марказининг асосий мақсади ҳисобланади.\nАгар лойиҳа ўз самарадорлигини кўрсатса, марказ майдони 200 гектаргача кенгайтирилади.


Самарқандда норози аёллар автотрассани тўсиб қўйди « Ўзбекистон Халқ Ҳаракати\nСамарқандда норози аёллар автотрассани тўсиб қўйди\n11 November 2013 - 13:24\nСамарқанд шаҳар яқинидаги Хўжасоат маҳалла аҳолиси уч кун кетма-кет газ ва электрдан узилиб қолди. Бундан жазаваси тутган хўжасоатлик уй аёллар норозилик ифодаси сифатида автомобил йўлини тўсиб қўйди.\n5 ноябр кунги норозилик намойишида юзга яқин самарқандлик хотин-қизлар қатнашгани айтилади.\nСабр косаси тўлган самарқандлик аёллар массивдан ўтадиган автомобил йўлга ўтириб олгач, йўл бутунлай тўсилган.\nВоқеадан хабар топган Самарқанд шаҳар ҳокимлиги, газ ва электр идоралари масъул шахслари дарҳол воқеа жойига етиб келган.\nАммо, воқеа гувоҳларининг айтишича, шаҳар ҳокимлигининг “муаммолар бартараф этилади” қабилидаги ваъдасига ишонмаган аёллар жойларидан жилмаган.\nОрадан бир соатларча вақт ўтиб, маҳаллага табиий газ берилгани ҳақидаги хабарни эшитгач, намойишчилар уй-уйларига тарқалган.\nСамарқанд ҳокимлигининг исми сир қолишини сўраган ходимасининг айтишича, Хўжасоат маҳалласидаги аҳолининг аксарияти фойдаланилган табиий газ ва электр пулини вақтида тўлай олмагани узилишларга сабаб бўлган.\nБироқ, оддий аҳоли эса электр тармоқлари ва газ идоралари аҳолини асоссиз қарздор қилиб қўяётганидан шикоят қилганлар.\nЭслатамиз, ўтган йили ҳам Самарқанд вилоятининг Булунғур туманига қарашли Самарқанд маҳалласида истиқомат қилаётган юзга яқин аёллар Тошкент-Самарқанд автомагистралини тўсиб қўйганди. Ўшанда ҳам самарқандлик аёлларнинг норозилигига маҳаллага табиий газ ва электр берилмай қўйилгани сабаб бўлган эди.\nБулунғурлик аёллар арзини тинглаган туман ва Самарқанд вилоят ҳокимлиги ўша куни кечга яқин аҳолига газ ва электр таъминотини йўлга қўйганди.\nҲар йили қиш арафасида Ўзбекистоннинг турли вилоят ва шаҳарларида, айниқса чекка қишлоқларида, табиий газ ва электр таъминоти ёмонлашади.\nҚиш аёзида иссиқлик ва ёруғликсиз қолган фуқаролар чироқ ёқиб, уйларни эса тезак билан иситиб, баҳорга чиқиб олишади.


Kutubxona - Lobar Azizxoʻjayeva. Meni sevib qolsayding…(badia) / Kiril\nSiz shu sahifadasiz: Lobar Azizxoʻjayeva. Meni sevib qolsayding…(badia) / Kiril\nМуаллифЛобар Азизхўжаева Асар номиМени севиб қолсайдинг…(бадиа)\nТуркумларКутубхона  Xалқлар - Ўзбек/мустақиллик адабиёти Бўлимлар - Сараланмаган  Муаллифлар - Лобар Азизхўжаева  Услуб - Наср Шакл - Бадиалар Ёзув - Кирил\nТилЎзб Ҳажм12KBБезатишUzgen (admin@kutubxona.com) Қўшилган2012/10/07 Манбаhttp://www.ziyouz.com/index...\nМени севиб қолсайдинг…(бадиа)\nLotin yozuvda Лобар Азизхўжаева\nЭшик очилиб бир-биридан эзгин хаёлларимни учириб юборади. Онажоним астагина тепамга келиб сочларимни силайдилар\n— Ўтирибсанми болам? Мен кетяпман, сенам бирровга чиқсанг бўларди, сал бўлсаям кўнглинг ёзиларди…\nМен қизарган кўзларимни онамдан яшираман.\n— Йўқ, она, боргим йўқ…\n— Майли, бўмаса мен тезгина қайтаман. Айтгандай, ўғлим, тўйга анави сен ёқтирадиган ҳофиз келармиш, чиқсанг кўрардинг, қўшиқларини тинглардинг…\n— Сиз бораверинг, онажон, ҳофизнинг овози бу ерга бемалол эшитилиб туради…\n— Ҳа майли…\n— Чироқниўчириб кетинг!\nҲужрам кўнглим билан бир хил тусга киради…\nТўй бўлаётган хонадондан келаётган ёр-ёр садолари, карнай-сунрай овози етти маҳаллага таралади. Йўқ-йўқ, булар ёр-ёр эмас, шодлик эмас, булар…булар айрилиқ, ҳижрон садолари! Булар ўксиб-ўксиб йиғлаётган муҳаббатнинг нидолари!\nБу машъум садолар менинг зулматга чўмган ҳужрамга ҳам кириб келади… Қулоғим остида жаранглаб, гўё устимдан кулаётгандек бўлади…\nБошимни болишнинг остига тиқаман, кўзларимни чирт юмаман, йўқ…Барибир эшитилаверади…\nБўғзимдан оламни бузгудек бир фарёд отилиб чиқади…\nБу фарёд…Бу фарёд карнай-сунрай садолари остида йўқ бўлиб кетади…\nМен нега бунча куйяпман? Ким учун бунча фарёд чекяпман?\nМен сени севармидим? Бунчалик ёниб-куйишимга қараганда севар эканман-да! Буни қара-я, буни ўзим ҳам билмас эканман…\nАхир кечагина ўзим сенга кулиб туриб бахт тиламадимми?\nЙўқ-йўқ… Мен сени севмайман… Биз дўст эдик холос.\nЭсингдами? Худони берган куни қўлингда китоб билан ёнимга чиқиб келардинг. Қўлингдаги китоб албатта муҳаббат хақида бўларди.\nСен кўзларинг чақнаб китобни мақтай-мақтай қўлимга тутқазиб кетардинг. Торгина ҳужрам сен бериб кетган катта-кичик китоблар билан тўлиб-тошганди. Мен китобни тезроқ тугатишга ҳаракат қилардим, чунки ўқиб бўлганимдан сўнг сен билан асар хақида узоқ-узоқ тортишиб, баҳслашиб ўтирардик. Сен ўзимиз ўқиб чиққан китоблардаги ҳаётни орзу қилардинг… Ёдимда, бир куни «Чолиқуши» хақида узоқ суҳбатлашдик\n— Барига Комрон айбдор! — дегандинг узун-узун киприкларинг пирпираб, — ахмоқ бўлмаса, Фаридани аллақандай сариқ гулларга алмашармиди?\n— Ҳаётда ҳамма адашади. — Шундай дейману сенинг қўнғироқ сочларингдан, Оллоҳ инъом этган, ҳеч қандай бўёқларсиз гўзал ҳуснингдан кўз узолмай тикилиб қоламан.\n— Э-э, ана энди шу ахмоқлигини деб шунча йил азоб чекди. Фарида «ҳамма сариқ одамлар бевафо бўлади», деган. Менимча у хақ! — шундай дейсан-у, қиқир-қиқир куласан. Бу гапни менга теккизиб айтаётганингни биламан. Шу чоқда сен кўзимга худди ўша Фаридадек кўриниб кетасан. — Биласанми, Ойгул, сен худди Фаридага ўхшайсан.\n— Ҳа, рост… Агар мен Комроннинг ўрнида бўлганимда эди, Фаридани ҳеч қандай гулга алишмаган бўлардим…\nСен қизариб, кўзларингни олиб қочасан.\nХаёлларимни тўй хонадонидан келаётган мунгли қўшиқ бўлиб юборади. Ҳа, бу ўша, мен суйган ҳофиз… Дард билан суғорилган қўшиқ сўзлари менинг хонамга ҳам оқиб киради:\nСен боғдаги елдай шўх,\nБир дам ором олсайдинг…\nДерлар орзуга айб йўқ,\nМани севиб қолсайдинг…\nЮзимда нам сезаман, йиғлаяпманми? Нима учун?! Ҳофизнинг қўшиғигами? Мен ҳам шуни орзу қилганмидим? Наҳот шундай орзу этишга журъат қилган бўлсам?\nЁй нишонга етмасдан,\nФурсат мағлуб этмасдан\nУмрим ўтиб кетмасдан\nДунё синовли, шартли,\nХам қувончли хам дардли\nОрзуйим бўлмай гардли\nКеча охирги марта ёнимга келдинг…\nБу сафар қўлингда китобмас, четига кашталар тикиб безатилган рўмолча бор эди.\n— Азиз, мени унутмайсан-а? — дединг чиройли кўзларингни менга тикиб.\n— Йўқ, Ойгул, сени унутмайман. Ахир ўзимизни маҳаллага келин бўляпсан-у.\n— Шундайку-я, энди барибир олдингга чиқиб туролмайманда… Лекин биласанми, сен менинг энг яхши дўстимсан. Сен билан қурган суҳбатларимиз, баҳслашганларимиз ҳеч қачон ёдимдан чиқмайди.\n— Менинг ҳам…\n— Эртага тўйимга чиқасана?\n— Алдамайсанми? Чиқмасанг хафа бўламан. Дадам тўйга сен ёқтирган ҳофизни олиб келар эканлар. Дугоналарим бирам куйиб кетяпти…\n— Сен албатта баҳтли бўлишинг керак Ойгул…Ўзинг истаганингдек, ўша китоблардагидек гўзал баҳт қуришга интил…\n— Раҳмат, Азиз, сен чинакам дўстсан. Хайр, энди уйга чиқа қолай…\nСен қўлимга ўзинг тиккан рўмолчани тутқазиб кетдинг. Алвон рўмолча четига оппоқ ипак билан «О+А=Д»деб ёзиб қўйибсан…\nМана, рўмолчанг қўлимда, ундан сени ифоринг келяпти, Ойгул…\nБугун сенинг тўйинг…Тасаввур қиляпман қанчалик гўзал бўлиб кетганингни. Оқ либос сенга жудаям ярашгандир-а…\nЭшитяпсанми, Ойгул, қўшиқни эшитяпсанми?\nКуй йиғлаяпти… куй ўз дардига дош беролмай йиғлаяпти. Ҳофиз ўртаниб-ўртаниб мени дардимни куйлаяпти Ойгул…\nКелди меҳринг фурсати,\nБўлай васлинг улфати,\nҚадру қимматим билиб,\nБироз назарга илиб,\nКўнглимга шафқат қилиб,\nМани севиб қолсайдинг.\nҚишлоқдошларимнинг қийқириб чапак чалгани, »Жуфт бўлсин!» деб бақиришгани эшитилади.\nЭй, одамлар, бу қўшиқни қийқириб, чапак чалиб эмас, йиғлаб эшитиш керак, йиғлаб! Бу қўшиқни дарди борлар, юраги ёнаётганлар эшитиши керак…\nТўйни у ёғи шўх-шўх садоларга уланиб кетади.\nБиламан, ҳозир давра тўрида, оппоқ либосда ял-ял ёнибўтирибсан-у, кўзинг билан мени излаяпсан. Кечир мени, тўйингга чиқолмадим, Ойгул. Менинг бебош қалбим сени севиб қолишга журъат қилибди… Ҳофиз айтганидек, орзуга айб йўқ…\nҲужрам ҳавоси оғирлашиб, бўғзимдан бўғаётгандек бўляпти…\nЭшик ғичирлаб очилиб онамнинг хушҳол қиёфалари кўринади.\n— Зерикмай ўтирибсанми, болам? Анави ҳофиз тўйни роса қиздиряпти. Ўзиям бутун қишлоқ кўчиб кепти-ёв уни кўргани. Пўлатбоям жуда орзу-ҳавасли-да, тўйига шундоқ ҳофизни олиб келибди!\n— Она, сиқилиб кетдим, ҳовлига чиқаман…\n— Ҳозир, болам, — онам шошиб тепамга келадилар. — Ойгул шундай чиройли келин бўлибди, кўз тегмасин, кўрган одамни суқи киради-я… Пўлатбойнинг ўғли билан бир-бирларига узукка кўз қўйгандек ярашишибди ўзиям!\nОҳ онажонима, дардимни билмайдилар-да… Билмаганлариям яхши. Бир ўзимни куйганим ҳам етар…\nАравачамни ғилдиратиб, ҳовлига чиқаман. Кўксимни тўлдириб-тўлдириб нафас оламан.\n— Оллоҳга шукур...\n"http://www.kutubxona.com/wiki/index.php?title=Lobar_Azizxoʻjayeva._Meni_sevib_qolsayding…(badia)_/_Kiril&oldid=13485" dan olindi


Мингйилликнинг олтинчи масаласига ечим топгани айтилган ўзбекистонлик математикдан кичик интервью олинди\nҚарши давлат университети математика кафедраси профессор-ўқитувчиси Шокир Давлатов мингйилликнинг олтинчи масаласига у топган ечим халқаро миқёсда тан олинмагунича, бу ҳақда ҳеч қандай маълумот бермоқчи эмас. Олимнинг ўзи бу ҳақда Uz24 нашрига берган интервьюсида айтиб ўтган.\n«Бу ҳақдаги хабар матбуотда овоза бўлиб кетишини хоҳламаган эдим. Ҳозирда илмий ишимни ўрганиш ва аниқлаштириш ишлари олиб борилмоқда. Кашфиётни халқаро илмий ҳамжамият тан олганидан сўнг, мазкур ечим борасида тўлиқ маълумот бера оламан», — деди Шокир Давлатов.\nАввалроқ Қарши давлат университети ўқитувчиси Шокир Давлатов мингйилликнинг олтинчи масаласи ечимини топгани ҳақида хабар қилинган эди.\nУ мингйилликнинг олтинчи масаласи ечими препринтини «arXiv.org» сайтида эълон қилган эди. Хабар беришларича, унда Навье-Стокс масаласининг ягона равон ечими мавжудлиги исботланган.\nИлмий иш рус тилида ёзилган, аннотациясининг инглиз тилидаги талқини мавжуд.


07:00 / 12 февраль 381 pdf Ўқиш режими + -\nАбдурраҳмон ибн Маҳдий айтади: «Суфён Саврий раҳматуллоҳи алайҳдек қалби юмшоқ инсонни кўрмаганман. Мен кечаси у зотнинг ибодатларини кузатардим. У зот кечанинг фақат аввалида ухлар, кейин чўчиб уйғонар, сапчиб туриб, худди уйдаги бирор кишига айтаётгандек, «Дўзах! Дўзах ёди! Мени уйқу ва шаҳватларга машғул қилиб қўйди!»\nКейин таҳорат олар, таҳорат қилиб бўлгач, «Аллоҳим, ҳожатларимни билгувчи Зотсан, менинг сўраганимни Сендан ўзга билмайди. Сендан фақат дўзахдан озод қилишингни сўрайман. Аллоҳим, Сендан қўрққаним мени хотиржам қилмайди. Буларнинг барчаси Сенинг менга берган неъматингдир. Дўстларингга, ибодатингда қоим бўлганларга шундай марҳамат кўрсатгансан. Аллоҳим, биласан, агар менга узлатга чиқиб, холи бўлишга узр бўлсайди, одамлар орасида кўз очиб юмгунча ҳам қолмас эдим», деб дуо қиларди. Кейин намозга киришар эди. Йиғиси қироат қилишга халақит берар, кўп йиғлаганидан қироатини эшитмай қолардим. Уялганимдан, унинг ҳайбатидан қўрққанимдан унга қарай олмасдим».\n15:31 / 11 февраль 1074\nДуода қолипга тушган, такрорланадиган сўзларни айтмаслик\n08:45 / 12 февраль 1327\nДуо мўминнинг қуролидир\nИборали дуо ва феълий дуоАллоҳ ер юзида юзага чиқарган барча воқеаларни маълум сабабларга боғлаган. Дунёдаги ва атрофдаги барча воқеалар Аллоҳнинг низоми давоми...\n921 12:45 / 27 февраль\n1810 17:09 / 12.01.2018\nЖума куни қилинган дуонинг қабул бўлиши\nАнас ибн Молик розияллоҳу анҳудан ривоят қилинади.Набий соллаллоҳу алайҳи васалламнинг даврларида одамларга қурғоқчилик етди. Набий соллаллоҳу алайҳи васаллам давоми...\n1993 07:00 / 18 январь\nАбу Ҳурайра розияллоҳу анҳудан ривоят қилинади .Мўмин киши биродарининг кўзгусидир. Унда бир айбни кўрса, тўғрилайди,.Шарҳ Мўминмусулмонлар бирбирларига кўзгу давоми...\n1438 19:00 / 20 февраль\n13294 11:58 / 10.10.2018


БМТнинг иқлим ўзгариши муаммоларига оид саммити бошланди\n07 май 2021, Тошкент вақти: 12:28\n21 сентябрь куни Ню Йоркда атроф-муҳитни асрашга бағишлаб ўтказилган халқ маршида таниқли актёр Леонардо ДиКаприо иштирок этди.\nБугун БМТнинг атроф-муҳитни сақлаш ва глобал иқлим ўзгаришига оид муаммолар муҳокамасига бағишланган саммити бошланди.\nБир кунлик саммитда 120 давлат, шунингдек АҚШ президенти Барак Обама иштирок этиши айтилган. Кун тартибидаги асосий масала ҳавони булғаётган заҳарли газлар миқдорини камайтиришдир.\nСаммит арафасида Жаҳон банки дунё ҳукуматлари ва минг нафарга яқин йирик халқаро компания ис гази чиқаётган саноат объектларига масъул ҳукуматлар ҳамда ширкатлардан лимитдан ортиқча газ учун ундириладиган тўловни белгилаш, бу маблағга тоза экологик технологияларни ишлаб чиқариш соҳасини ривожлантириш талаби атрофида бирлашиши ҳақида хабар берди.\nШунингдек, саммит арафасида дунёнинг турли давлатларида глобал миқёсда иқлимнинг исиши муаммоларига жиддий ёндошиш ва самарали чора кўриш талаб қилинган икки кунлик чиқишлар бўлди.


ОАВ: Саудия Арабистони ва БАА Ашраф Ғанининг ёнини олмоқда - Hidoyat.uz\nАсосий саҳифа Янгиликлар Дунё янгиликлари ОАВ: Саудия Арабистони ва БАА Ашраф Ғанининг ёнини олмоқда\nЧоп этилди Oktabr 3, 2019 ОАВ: Саудия Арабистони ва БАА Ашраф Ғанининг ёнини олмоқдаda fikr bildirishni o'chirish\nФорс кўрфази мамлакатларининг минтақавий рақобати Афғонистонда ҳам ўз аксини топмоқда. Бу ҳақда Афғонистонни қутқариш бўйича бирлашган ислом фронти «Шимолий альянс» асосчиси Аҳмад Шоҳ Маъсуднинг акаси Аҳмад Вали Маъсуд Independent нашрига маълум қилди, деб ёзмоқда «Afghanistan.ru». Афғонистоннинг Лондондаги собиқ элчиси томонидан маълум қилинишича, Саудия Арабистони ва Бирлашган Араб Амирликлари президентлик сайловида Афғонистоннинг амалдаги президенти Ашраф Ғанини қўллаб-қувватламоқда.\nҚатарнинг дипломатик воситачилигига изоҳ берган ҳолда, Аҳмад Вали Маъсуднинг айтишича, Саудия Арабистони ва БАА Қатарнинг соядаги ҳукумат бўлишини истамаяпти. Унинг қайд этишича, мазкур икки мамлакат тинчлик жараёнида асосий ролни ўйнашни хоҳламоқда. «Баъзи хорижий кучлар доктор Ғанининг муваффақиятга эришишини жуда хоҳламоқда ва бунинг устида ишламоқда», — деб таъкидлаган у. Маъсуд БАА ва Саудия Арабистони «Толибон» ҳаракатини ривожлантириш учун кўп маблағ сарфлагани ва ҳаракат кейинчалик Қатар таъсири остига тушиб қолганига эътибор қаратган.\nАҚШ шафелиги остида Қатар тинчлик жараёнлари бошланганидан сўнг, бу музокараларни Саудия томонга ўтказишга уринилган, бироқ «Толибон» ҳаракати бир неча марта бунга нисбатан уларнинг музокара ҳолатини ва расмий Қобул билан мулоқот бошлаш жараёнини кучсизлантириш усули сифатида шикоят қилган. «Толибон» манбаларидан бирининг Reuters’га маълум қилишича, Саудия Арабистони ва Қатар ўртасидаги келишмовчилик амалда тинчлик жараёнига путур етказган. Унинг сўзларига кўра, Саудия томони ўт очишни тўхтатиш мақсадида сиёсий офис делегатларига кучли босим ўтказмоқда, ҳатто америкалик музокарачилар ҳам буни талаб қилмаган эди.\nФорс кўрфазидаги араб давлатлари ҳамкорлиги кенгашининг етакчи мамлакатлари ва Қатар сиёсатидаги қарама-қаршилик 2017 йилда намоён бўлган эди. Ўшанда мустақил ташқи сиёсат сабабли Қатар иқтисодий ва дипломатик характердаги қаттиқ чеклов чораларига дучор бўлган. Араб мамлакатларига Қатар ўзининг Эрон раҳбарияти билан илиқ муносабатлари сабабли ҳамкорлик кенгашининг ҳамжиҳатлигига путур етказаётгани ёқмаган.\nАввалроқ Афғонистон президентлик сайловида кураш олиб бораётган мамлакатнинг амалдаги бош вазири Абдулла Абдулла овоз бериш натижалари номаълум бўлса ҳам, ўзини сайловда ғолиб деб эълон қилган эди.\nАфғонистонда 28 сентябрда бўлиб ўтган президентлик сайловида учта асосий сиёсий гуруҳ кураш олиб борди. МСКнинг қайд этишича, овоз бериш куни Афғонистондаги 98 фоиз сайлов участкаси очиқ бўлган. Президент сайловлари кунида уюштирилган ҳужумларда 32 нафар одам ҳалок бўлди. Шунингдек, «Толибон» ҳаракати сайловларда 8 нафар кузатувчини ўғирлаб кетди.


Ўзбекистон Ёзувчилар уюшмаси » ОЗОД ВА ОБОД ВАТАН АСОСЧИСИ!\nАсосий Адабий ҳаёт ОЗОД ВА ОБОД ВАТАН АСОСЧИСИ!\nЎзбекистоннинг биринчи Президенти Ислом Каримов таваллудининг 81 йиллиги муносабати билан вилоятдаги ташкилот, муассаса, таълим даргоҳлари, аҳолининг турли қатламлари ўртасида тадбирлар, давра суҳбатлари ўтказилмоқда. Куни кеча ИИВ Ички ишлар органлари ходимларини бошланғич тайёрлаш ва малака ошириш Фарғона шаҳар Марказида “Озод ва обод ватан асосчиси” мавзусида тадбир бўлиб ўтди. Ушбу тадбирда Ўзбекистон халқ шоири Энахон Сиддиқова маъруза қилиб, Ўзбекистон халқи истиқлол йилларида эришилган барча ютуқларни ҳақли равишда Ислом Каримов номи ва фаолияти билан боғлайди- дея таъкидлади. Дарҳақиқат, Ислом Каримов Ўзбекистонда амалга оширилган улкан ишлар, тарихий ўзгаришларнинг ташаббускори ва раҳнамоси, мамлакатнинг истиқол дастурини ишлаб чиққан ва миллий тараққиёт йўлини белгилаб берган атоқли давлат арбобидир.\nИслом Каримов демократик талаблар ва халқаро мезонларга тўла жавоб берадиган Ўзбекистон Республикаси Конституциясининг асосий муаллифи эди. У марказий ҳокимият ва унинг жойлардаги бўғинларини ислоҳ қилиш, давлат, жамият ва инсон муносабатларини уйғунлаштиришга қаратилган янги сиёсий-ижтимоий тизим тамойилларини ишлаб чиқди ва амалга оширди. Ўзбекистон халқининг ўзига хос хусусиятлари ҳамда илғор жаҳон тажрибаларини мужассамлаштирган иқтисодий ислоҳотларнинг янги моделини ишлаб чиқди. Тадбир давомида Э.Сиддиқова биринчи Президентимизнинг жасорати, халқпарварлиги, фидоийлигига алоҳида тўхталиб ўтди. Турли савол-жавоблар билан кечган ушбу маънавий тадбир тингловчилар қалбида эзгу таассуротларни юксалтиргани шубҳасиз.\n© 7113 Ўзбекистон Ёзувчилар уюшмаси


«Туркия ташқи туризмни очиши билан биз ҳам очамиз» — президент – Газета.uz\nПрезидент Шавкат Мирзиёев Ўзбекистон хорижлик сайёҳларни қабул қилишни Туркия билан бир вақтда бошлашини маълум қилди. «Қаерда бизни қабул қилишга тайёр бўлса, биз ҳам тайёр бўламиз. Биз дарров самолётларимизни учирамиз», — дея таъкидлади давлат раҳбари.\n4 июн 2020, 13:46 Сиёсат\nЎзбекистон Туркия билан бир вақтда жорижлик сайёҳларни қабул қилишни бошлайди. Бу ҳақда президент Шавкат Мирзиёев чоршанба куни бўлиб ўтган йиғилишда маълум қилди.\nЙиғилишда сўнгги ўн кунда коронавирус тарқалиши суратларининг ошиб бориши таъкидланди. Охирги бир ойда 32 та чартер рейс орқали 8 мингга яқин, чегара постлари орқали 20 мингдан ортиқ фуқаролар мамлакатга олиб келинган. Уларнинг кўпчилигида касаллик топилган.\n«Қарийб 200 нафар халқаро юк ташувчи ҳайдовчида коронавирус аниқланган. Умуман, ҳозирги кунда уй шароитида 26 минг, стационарда 21 минг киши карантинда қолмоқда», — дейилади хабарда.\nПрезидент 50 тага яқин шаҳар ва туманлар «қизил» ва «сариқ» ҳудудлар ҳисобланишини эслатиб ўтди.\n«Дунёда вазият ҳамон ўта оғир ва мураккаблашиб бораяпти. Мана кўп олимлар, мутасаддиларни агар ўқисангиз, куз билан қишда коронавирус тарқалиши давоми бўлиши мумкинлиги тўғрисида гапиряпти. Булар беккорга гапирмаяпти. Биз ҳамма нарсага тайёр бўлишимиз керак. Бу қанча давом этади, ҳеч ким билмайди. Иқтисод нуқтаи назаридан, ҳар бир кунимиз бизга қарши ишлаяпти», — дея таъкидлади у.\nЙиғилишда туризмни тиклаш масалаларига ҳам алоҳида эътибор қаратилди. 1 июндан бошлаб Ўзбекистонда ички туризмни фаолияти қайта тикланди. Шу билан бирга, президент ташқи туризмни ҳам ривожлантириш кераклигини айтди.\n«Қаерда бизни қабул қилишга тайёр бўлса, биз ҳам тайёр бўламиз. Биз дарров самолётларимизни учирамиз. Мана, Туркия билан гаплашаяпмиз, улар ташқи туризмни очганидан, биз ҳам очамиз», — дея таъкидлади президент.\nОлдинроқ, бош вазир ўринбосари — Туризмни ривожлантириш давлат қўмитаси раиси Азиз Абдуҳакимов «Газета.uz»га «қизил», «сариқ» ва «яшил» ҳалқаро авиарейсларни ташкил этиш режалаштирилаётганини, ҳамда «Ўзбекистон. Кафолатланган хавфсиз саёҳат» лойиҳаси ҳақида айтиб берган эди.\nШавкат Мирзиёев карантин чораларини юмшатиш ва уларга риоя қилишни кучайтириш бўйича ҳам топшириқлар берди.\n«Бу шароитда ишлашга, яшашга ўрганишимиз керак. Бошқа йўлимиз йўқ. Иш услубимиз шундай бўлиши керак: 50 фоиз карантин, 50 фоиз иқтисодиёт», — деди президент.


Коронавирус: жабрланганлар сони ортмоқда. Бу Ўзбекистон учун қай даражада хавфли? - Darakchi\nЖАМИЯТ 23.01.2020, 12:47\nАввал хабар қилганимиздек, Хитой Халқ Республикасида коронавируснинг янги типи эпидемияси юзага келган. 2020 йилнинг 23 январь тонгги ҳолатидаги маълумотларга кўра, Хитойда 571 ҳолатда коронавирус касаллиги аниқланган, улардан 17 нафар инсон вафот этган, дея маълум қилди ССВ.\nШунингдек, касаллик Таиланд, Япония ва Жанубий Корея каби давлатларда аниқланган. Ухан шаҳрида ўтказилган эпидемиологик суриштирув натижаларига кўра, айрим касалланган беморлар маҳаллий денгиз маҳсулотлари савдо бозорларида ишлаганлиги маълум бўлган.\nБеморларнинг кўпчилиги тана ҳароратининг юқорилиги ҳамда нафас олишининг қийинлашишидан шикоят қилган. Кўкрак қафасининг рентгенография хулосасига кўра, айрим ҳолатларда беморларнинг ўпкалари шикастланган. Коронавирус инфекциясининг асосан ҳайвонлардан юқиши тахмин қилинган. Бугунги кунда эса ушбу касалликнинг одамдан-одамга юқиши маълум бўлган ва 14 нафар тиббиёт ходими ҳам мазкур хасталикни юқтириб олган.\nХитойда юзага келган коронавирус бўйича эпидемик вазият қай даражада хавфли? Бу борада қандай чора-тадбирлар амалга оширилмоқда? Ушбу ҳолатда аҳолига қандай эҳтиёт чораларини кўриш тавсия этилади?..\nШу каби саволларга Соғлиқни сақлаш вазирлиги ва Санитария-эпидемиологик осойишталик агентлиги томонидан Ахборот ва оммавий коммуникациялар агентлигида бугун, соат 14.00 да ташкил этиладиган айни пайтда долзарб бўлиб турган коронавирус ҳамда грипп касалликларига бағишланган матбуот анжуманида батафсил маълумот берилиши режалаштирилган.\nКоронавирус юқтирган 14 ёшли чироқчилик боланинг қишлоғи тўлиқ дезинфекция қилинди (видео)\nБугундан рухсатномасиз ҳаракатланаётган машиналарни аниқлаш бўйича қўшма рейди бошланди\nАпрелнинг биринчи кунида Ўзбекистонда об-ҳаво қандай бўлади?


Аллергияни шамоллашдан қандай фарқлаш мумкин? - Zamin.uz\n20:20 / 14.03.2021\nАллергияни шамоллашдан қандай фарқлаш мумкин?\nБаъзи симптомлар ўхшаш бўлгани билан аллергия ва шамоллашни бир-биридан ажратиб турадиган фарқлар ҳам йўқ эмас. Аммо нима бўлган тақдирда ҳам аниқ ташхис қўйиш ва даво чораларини бошлаш учун шифокорга мурожаат қилиш зарур.\nКўз, бурун, қулоқ ёки томоқнинг қичиши аллергияга хос энг кўп тарқалган симптом саналади. Қичимани аллергия фаоллигида организмдан ажраладиган гистамин келтириб чиқариши мумкин. Шамоллашда эса ушбу симптом кузатилмаслиги керак.\nСимптомларнинг давомийлиги: Аллергия\nТумов, кўзнинг ёшланиши каби симптомлар уч-беш кун давомида ҳам кучсизланмаса, сизда аллергия борлиги эҳтимоли катта. ЎРВИнинг фаоллиги одатда ҳафта давомида ўтиб кетади. Аллергия эса аллерген таъсири тўхтамагунича сиз билан бўлади.\nКўз ёшланиши: Аллергия\nГрипп ёки бошқа ЎРВИ касалликларида ҳам кўз ёшланиши мумкин, лекин бу ҳолат биринчидан, асосан тана ҳароратининг баландлиги ва томоқ оғриғи билан бирга кузатилади, иккинчидан эса бир неча кун давомида ўтиб кетади. Агар ҳеч қандай бошқа симптомлар кузатилмайдиган бўлса, сизда аллергия экани аниқ. Шифокорлар кўзни тоза сув билан тез-тез ювиб туриш, аллергияда қўлланадиган кўз томчиларидан фойдаланиш, шунингдек, иложи борича қўл билан камроқ тегиниш кераклигини таъкидлайди.\nТана ҳароратининг кўтарилиши: Шамоллаш\nАсосан баҳорда кузатиладиган аллергия камдан-кам ҳолларда тана ҳароратининг кўтарилиши билан намоён бўлади. Ҳарорат билан бирга кузатилган тақдирда эса касаллик ўтиб кетган, эшак еми ёки шишлар кузатилаётган бўлади ва уларни пайқамасликнинг иложи йўқ. Аммо вирусли касалликлар деярли ҳамма вақт тана ҳароратининг кўтарилиши билан намоён бўлади: бу йўл билан организм инфекцияга қарши курашади. Шу сабабдан ҳам шифокорлар тана ҳарорати 38 даражагача кўтарилмагунича, уни туширишга ҳаракат қилмаслик кераклигини таъкидлайди.\nМавсумийлик вирусли касалликлардан кўра, аллергияга кўпроқ хосдир. Грипп айниқса, эмланган кишиларда тез-тез такрорланмаслиги мумкин, аллергия билан эса ҳаммаси бошқачароқ. Ҳамиша йилнинг бир вақтида касалликдан азият чекадиган бўлсангиз, сизда аллергия борлиги эҳтимоли катта.\nТомоқ оғриши: Шамоллаш\nАллергияни вирусли касалликлардан ажратиб турадиган яққол белги томоқ оғриши ҳисобланади. Нафас йўли касалликларида томоқда оғриқ ва яллиғланиш кузатилади, аммо аллергияда эмас.\nМушакларнинг оғриши: Шамоллаш\nЎРВИга хос яна бир кенг тарқалган симптом мушакларнинг оғриши ва зирқираши ҳисобланади. Бу ҳужайраларнинг инфекция билан курашиши натижасида юз беради, аллергияда эса бу ҳолат кузатилмайди.\nТошма тошиши: Аллергия\nАллергия ҳамма вақт ҳам тошма тошиши билан кузатилмайди. Аммо тошма пайдо бўладиган бўлса, бу вирус эмаслигига ишончингиз комил бўлсин. ЎРВИ ҳеч қачон қичийдиган тошмани келтириб чиқармайди. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Аллергияни шамоллашдан қандай фарқлаш мумкин?


Главная / Другое / Адабий тил меъёрлари (на узбекском языке)\nАДАБИЙ ТИЛ МЕЬЁРЛАРИ\nМаънодош сўзларни ўрнида ишлатиш сўз санъаткори учун фарз. Тилимизнинг шу товланиб туришида шоир учун не-не битмас-туганмас хазиналар бор.\nТуғилдиму онам кўксидан\nЎзбек момо ифорин туйдим.\nАлла айтса мурғак қалбимда\nОна тилим сафосин суйдим!\nТил - халқ билан бирга умр кечириб, шаклланади, ривожланади. Шунинг учун ҳам ҳар бир миллатнинг тили унинг бахти, тиргагидир. Она тили эса муқаддас аждодларимизни бугунги ва келажак авлод тарихи билан чамбарчас боғловчи, мангуга бириктирувчи энг ишончли қуролдир.\nНутқимиз икки шаклда бўлади: оғзаки ва ёзма. Оғзаки нутқ ўзаро муомала тилидир. Ундан ўзаро суҳбатларда, баҳсларда фойдаланилади.\nҲар икки нутқ шакли олдига бир хил талаблар қўйилади: фикрни аниқ ва тушунарли бўлиши, жумланинг тўғри, равон ҳамда таъсирли қурилиши ҳар қандай нутқнинг бош фазилатидир.\nЎзбек тилшунослиги фанининг туғилиши ҳақида гапирганимизда, бу масаланинг тил ўқитиш – тил фактларига илмий асосда ёндашиш талабини келтириб чиқаради. Ўзбек тилшунослиги фани ва олий мактабларда ўқитиладиган лингвистик курслар Октябрь тўнтарилишидан кейин туғилди. Бирор фаннинг майдонга келиши ҳақида гапирилганда, одатда, инсониятнинг асрлар бўйи яратган билимлари кўзда тутилади. Шунга қараганда, ўзбек тилшунослиги фани нисбатан қисқа вақт ичида пайдо бўлди. Чунки рус тили фани, бой рус тилшунослиги ўзбек тилшунослик фани учун илмий асосни яратиб берди.\nБугунги ўзбек тилининг сўз ишлатиш қоидалари автор, университет, фронт, хирург, штраф, кофе каби сўзлар оммага тушунарли, адабий тилда меъёрлашган сўзлардир. Жабҳа, муаллиф, жарроҳ, жарима, қаҳва каби сўзлар ўтмиш ҳақидаги асарларда, тарихий романларда ишлатилиб қолади. Сўз ишлатишда диққатни шунга қаратиш керакки, фронт типидаги сўзларнинг қўлланиш доираси бу деярли ҳамма халқларга тушунарли, интернационал характерда, бундай сўзлар интернационализмга хизмат қилади. Жабҳа типидаги сўзларда бу хусусият йўқ.\nНутқ маданияти соҳасида, айрим нормаларни яна ҳам аниқлаш юзасидан қилинадиган ишларнинг доирасини аниқлаб – олиш муҳим вазифалардан бири. Сўзларнинг структураси тил тараққиётининг турли даврларга кўра ҳар хил бўлади. Масалан, ҳозир сўзининг маъносида қўлланилиши бугунги тил учун архаизмдир. Ҳамма нарса тайёр каби янги сўз ясашда ҳам кўпроқ тайёр сўзи ишлатилади: тайёрланади, ҳозирланади.\nАдабий номларни белгилаш тил ходисаларини ўзаро боғланган динамик характердаги нарсалар деб қараш, уларни таққослаш, шу йўл билан умумий қонун - қоидаларни аниқлаш орқали бўлади: Тилнинг ҳамма ҳодисалари биргаликда бир бутунликни ташкил қилади. Адабий нутқ ҳар бир сўз, қўшимча талаффузи, ёзилиши аниқ белгилаб берилган нутқ кўринишдадир.\nТил бирикмаларидан фойдаланиш жараёни мураккаб бўлиб, у тилдан ташқари ҳодисаларни ҳам ўз ичига олади. Масалан, айнан бир сўз ёки гапни қайси даврда ва қайси вазиятда гапириш ҳам нутқ маданиятига дохил бўлиб, гапирувчи кишининг фаросати билан боғлиқ бўлади.\nАдабий тил меъёрлари замонга қараб ўзгариб боради. Агар ХХ аср 20-йиллари оғзаки ва ёзма нутқи учун усмонли туркий тили, татар тили фонетикаси ва граматикасига хос шаклларни ишлатиш меъёр бўлса, бу меъёр шу асрнинг 90-йиллари учун меъёр эмасдир. Масалан:\nМен ёлғиз қонли кўз ёшларимни бу соғанангга тўкилган учун эмас, ўз ёзиқларимни инкор этарга келдим, ҳаққоним (Фитрат).\nУшбу гапдаги -мак, этарга шакллари 20-йиллар учун меъёрдир. Умуман, нутқ меъёри ўзгарувчан бўлади. Ижодкор тарихий мавзуда асар ёзар экан, ўша замон нутқ маданияти меъёридан хабардор бўлиши ва уни ўз асарида акс эттириши ўринлидир.\nДемак, нутқ маданияти айни пайтда фақат тилдан фойдалана олиш жараёни ҳамдир. Ҳар бир вазият, ҳар бир давра, ҳар замонга мос сўзлай олиш нутқ маданиятининг зарурий қисмидир.\nДемак, нутқ маданияти айни пайтда фақат тилдан фойдалана олиш жараёни ҳамдир. Ҳар бир вазият, ҳар бир давра, ҳар бир замонга мос сўзлай олиш нутқ маданиятининг зарурий қисмидир.\n“Деразамнинг олдида бир туп ўрик оппоқ бўлиб гуллади”1. Бу мисра шеърий тизимда бўлса - да, унда она тилимизнинг ўзига хос шакллари бир тартибда (сифат ва от; равиш ва феъл каби) жойлашган. Энг оддий қоида: ясовчи қўшимча ўзак ёки негизга қўшилади (бошла); сўнгги шакл ясайдиган қўшимчалари (бошла-н), сўнг шакл ясайдиган қўшимчалари (бошланади) тиркалади. Отларда ҳам шундай: фарзандликнинг муқаддас шарафини оқлаймиз.\nТил товушларидан, сўз ва қўшимчаларидан, гап қурилиши билан боғлиқ бўлган ифода воситаларидан фойдаланиш ҳақидаги қоидалар нутқ меъёрлари дейилади.\nТил қурилиши тўғрисидаги қоидалар аксарият ҳолларда нутқ меъёрлари билан мос келади: кулди, дада, модда ва бошқалар. Лекин айрим сўзларда (баланд, хурсанд) ва қўшимчаларда (кетди, айтди) -д товуши тушади ёки жарангсиз тарзда айтилади, лекин ҳамма вақт қоида бўйича -д айтилади ва ёзилади (айтти эмас).\nБундан иккита қоида – иккита меъёр юзага келади:\nталаффуз меъёри: экти, кутти ва бошқа\nёзув меъёри: экди, кутди.\nБаъзан эшитиш (талаффуз) бўйича ёзиш ҳам мумкин: келтирди, олдирди. Аммо кўп ҳолларда меъёрни сақлаш шарт: дўвлат эмас - давлат; келутти эмас - келяпти, кеввоти эмас - келаётир.\nЎзбек тили бой имкониятларга - қўшимчаларга, сўз ва турли ифода воситаларига эгадир. Лекин ёзувда, сўзлашда ҳар хиллик бўлмасин учун, имло ҳамда нутқ меъёрлари белгиланади.\nМасалан, фонетикадан бир товушнинг турли меъёрини эслайлик:\nбола, китоб, таъбир каби сўзлардаги -б товушнинг ифода меъёри ҳам, ёзуви ҳам бир хил\nкитоп, тутип, сероп каби сўзларда -б товуши жарангсизлашади ва бу талаффуз оғзаки нутқ учун меъёри саналади, лекин ёзувда жарангли б тикланади: китоб, тутиб, сероб.\nайрим ифодалар икки хил айтилиши ва ёзилиши мумкин: Ёза беради - ёзаверади; айта бер - айтавер...\nМорфология соҳаси бўйича:\nдалага, уйга - ёзув ҳам, талаффуз ҳам бир хил;\nтеракка, қишлоққа - ёзув ҳам, ифода ҳам бир хил\nишка, отка - талаффузда, лекин ёзувда: ишга, отга.\nТовушлар, бўғинлар, урғулар соҳасида хам шундай қоида - меъёрлар бўлади. Газета ва журналлар, китоблар, кино ва театр, телекўрсатувлар оғзаки ва ёзма нутқ меъёрларини тарғиб қилишда катта хизмат қиладилар.\nСинонимлардан фойдаланишда ҳам нутқимизга қабул қилинмаган чет сўзларни киритиб гапиришда ҳам нутқ меъёрларини бузиш ҳоллари учрайди. Ҳар бир кишининг ёзма ва оғзаки нутқи савиясидан бутун халқ, миллат нутқ маданияти ҳосил бўлади. Олим, ёзувчи, шоир, давлат арбобларининг оғзаки ва ёзма нутқи кўпинча намуна вазифасини ўтайди.\nЁзувчилар тарихий мавзуда асар ёзганларида ўша замон руҳини асарига олиб кириш учун ва тили ўша замон бўёғини акс эттириши учун персонажлар нутқига мазкур замонга хос нутқ унсурларини киритадилар. Бу билан ёзувчи, шоир ўзининг, яъни муаллифнинг нутқида ҳам эскирган сўз ва шакллар ишлатилиши меъёр ҳисобланар экан, деган хулоса чиқмаслиги керак. Ижодкор ўзига тегишли матнда замонаси адабий тили меъёрларига амал қилиши талаб қилинади.\nТил меъёрларини такомиллаштириш, нутқ маданиятини юксак даражага кўтариш сўзниниг фонетик тузилишини, унинг ясалиши ва ўзгариши қўшилиш - бирикиш қонуниятларини акс эттирувчи адабий меъёрларни яна ҳам аниқлаш мукаммаллаштириш ҳозирги куннинг долзарб вазифаларидан биридир. Бу вазифаларнинг бажарилиши меъёрликни - қонун - қоидаларда турғунлик, изчиллик холатини кучайтиради. Нутқ маданиятини яна ҳам кўтариш ишининг бундай долзарб характерга эга бўлиши, жамият тарққиётининг талаби натижасидир. Тилнинг ўсиш - ўзгаришидаги ҳамма жараёнлар жамиятдаги талаб - эҳтиёж билан боғлиқдир.\n1. Ҳ. Неъматов, А.Ғуломов, М.Абдураимова - Ижодий матн устида ишлаш. Тошкент, 1997 й.\n2. Ҳ.Неъматов, А.Ғуломов, Т.Зиёдова - Ўқувчиларнинг сўз бойлигини ошириш. Тошкент, 1997 й.\n3. А.Ғуломов. Нутқ ўстириш машғулотлари. Тошкент, 1995 й.\n4. Б.Ўринбоев, Б.Исабеков - Ўзбек тили. 11- синф учун. Алмати, 2003 й.\n5. М.Қодиров - Ўзбек тили. Услубий қўлланма. Алмати, 2003 й.\n1 Ҳамид Олимжон. “Ўрик гуллаганда” шеъри\nЎзбек тилшунослиги фанининг туғилиши ҳақида гапирганимизда, бумасаланинг тил ўқитиш – тил фактларига илмий асосда ёндашиш талабини келтириб чиқаради. Ўзбек тилшунослиги фани ва олий мактабларда ўқитиладиган лингвистик курслар Октябрь тўнтарилишидан кейин туғилди. Бирор фаннинг майдонга келиши ҳақида гапирилганда,одатда, инсониятнинг асрларбўйи яратган билимлари кўзда тутилади. Шунга қараганда, ўзбек тилшунослиги фани нисбатан қисқа вақт ичида пайдо бўлди. Чунки рус тили фани, бой рус тилшунослиги ўзбек тилшунослик фани учун илмий асосни яратиб берди.


Қуёшдан ҳимояловчи энг қимматбаҳо 10 кўзойнак\nЭнг машҳур аксессуарлардан бири - қуёшдан ҳимояловчи кўзойнаклар - ўз эгаси ҳақида кўп нарсаларни айтиб бериши мумкин. Кўзойнаклар илк марта ўтган асрнинг 20-йилларида урфга айлана бошлаган - дастлаб кино юлдузлари ва спортчилар, кейинроқ эса оддий одамлар орасида. Қора кўзойнакларнинг асосий роли кўзни қуёш нурларидан ҳимоялаш бўлган, албатта, энди эса бу охирги омил. Бугун бу аксессуар - ўзига хос услуб ва ҳашамат белгиси. Шу боис баъзи кўзойнакларнинг нархи қанчалик қиммат туюлмасин, уларнинг харидорлари барибир топилади. Trendymen шу ҳақидаги мақоласи билан бўлишди.\nНархи - 45 276 доллар\nБу кўзойнакнинг номи унинг қандайлигига ишора қилади. Унинг нархи бир неча ўн минг доллардан арзон бўлиши мумкин эмас. Улар машҳур Bentley автомобиллари ишлаб чиқарувчиси ҳамда Eyede Eyede томонидан ҳамкорликда тайёрланади. Шундай экан, агар сизда Бентли бўлса, кўзойнакнинг бошқа моделдагисини харид қилиш - уят. Кўзойнак тўлиқ платинадан ишланган, лекин оқ ва сариқ тилладан тайёрланадиган тежамкор вариантларга буюртма бериш имкони ҳам бор.\nНархи - 55 000 доллар\nЖаҳонга машҳур бренднинг бу модели ўз қийматини қимматбаҳо тошлар борлиги билан оқлашга ҳаракат қилади. Кўзойнак гардишида 253 та олмос тош мавжуд. Шу боис уни авлоддан авлодга ўтувчи қимматбаҳо буюм сифатида харид қилиш ҳам мумкин. Бундай кўзойнакда соҳилга бориш тавсия этилмайди, атрофингизда соқчиларингиз бўлса, бошқа гап.\nНархи - 59 000 доллар\nУшбу кўзойнаклар юлдузлар орасида машҳур бўлиб, жуда нафис ва жиддий шакли билан ажралиб туради. Бу уларни бизнес-ҳамкорлар билан учрашувларга ва иш бўйича тадбирларга тақиш имконини беради. Кўзойнак гардиши олмос, оқ олтин ва кўкиш ёқутлардан ишланган.\nНархи – 60 000 доллар\nЯна бир таниқли автомобиль ишлаб чиқарувчиси Бентлининг изидан бориб, шахсий кўзойнаклар линиясини ишлаб чиқарди. Бу тўғри йўл, чунки Майбах эгалари рулга қуёшдан ҳимояловчи муносиб кўзойнак билан ўтиришлари керак. 174 та олмос ва оқ олтиндан ишланган гардиш бунинг учун айни муддао.\nНархи – 65 000 доллар\nҚуёшдан ҳимояловчи Luxuriator кўзойнаклар коллекцияси Лос-Анжелесдаги машҳур Jewelry by Franco заргарлик компанияси томонидан яратилган. Кўзойнак гардиши тилла ва фил суягидан ишланган бўлиб, 132 та олмос билан безатилган. Линзалари эса жойига қараб рангини ўзгартира олади.\nНархи – 75 000 доллар\nCliC Gold – кўзойнаклар ишлаб чиқарувчилари орасида жуда машҳур бренд, у 30 йилдан буён шу бозорда фаолият юритади. У ўқиш учун энг қиммат кўзойнакларни ишлаб чиқариши билан ҳам танилган. Компаниянинг қуёшдан ҳимояловчи спорт услубидаги кўзойнаклари ажойиб дизайнга эга бўлиб, юқори сифатли олтиндан ишланган.\nНархи – 159 000 доллар\nКартье – таниқли брендлардан бири, унинг қимматбаҳо аксессуарлари ҳашамат белгиси ҳисобланади. Бренд бир неча йил илгари оқ олтинли гардиш ва пантерали Panthere кўзойнакларини ишлаб чиқарди. Кўзойнак гардиши 561 та олмос ва 645 та кўк ёқут билан безатилган.\nНархи – 200 000 доллар\nShiels Jewelers - заргарлик саноатидаги яна бир машҳур ном. Австралия компаниясига 1945 йилда Жек Шиелс томонидан асос солинган бўлиб, унинг бугунги кундаги энг қизиқ маҳсулотларидан бири ушбу зумрад кўзойнаклардир. Муаллифларни Рим императори Нерондан илҳомланиб, бу кўзойнакларни яратишган. Нерон гладиаторлар жангини кузатишда зумрадлардан фойдаланарди. Зумрад тошларни линзага айлантириш учун 5 йил керак бўлган, уларнинг гардиши эса тилладан ясалган ва олмослар билан безатилган.\nНархи – 383 609 доллар\nИталия бренди ўзининг нафис, нозиктаъб ва ҳаддан ташқари қиммат буюмлари билан машҳур. Шу боис дунёдаги энг қиммат кўзойнаклардан бирининг мазкур брендга тегишли экани табиий ҳол. Бренд номи кўзойнакка олмослар билан туширилган.\nНархи – 408 000 доллар\nВа ниҳоят, дунёдаги энг қимматбаҳо кўзойнак - Швейцариянинг соат ва заргарлик буюмларини ишлаб чиқарувчи Chopard маҳсулоти. Уларнинг энг қиммат нархланишига эса гардишдаги 60 грамм олтин ва катта ўлчамдаги 51 та олмос сабабдир.


Эртаклар – яхшиликка етаклар 13.04.2017 07:40\n2017 йил 12 апрель куни Аҳмад Фарғоний номидаги ахборот-кутубхона маркази тадбирлар залида “Эртаклар – яхшиликка етаклар” номли театрлаштирилган кеча бўлиб ўтди. Кечада Фарғона шаҳридаги 86-махсус болалар интернати ҳамда 9-умумтаълим мактабининг ўқувчилари иштирок этдилар.\nЭртакнинг муҳим хусусиятларидан бири унинг ҳамиша халқ ҳаёти, кураши, тарихи, руҳий олами, дунёқараши, урф-одатлари билан чамбарчас боғланиши, инсонларга ахлокий ва маънавий йўлдош бўлиб келишидадир. Эртакларда қаҳрамонлар маънавий ва жисмоний кучига ишонч руҳи билан суғорилган бўлиб, ижобий кучлар табиат ва ижтимоий ҳаётда ўзига душман бўлган кучларга қарши курашда доимо ғолиб чиқади. Эртакларда яратувчилик, дунёқараш, ахлоқ нормалари ва бошқа ижтимоий муҳим масалалар одилона ҳал этилади.\nЭртаклар содда ва тушунарли бўлгани учун ҳар қандай китобхонга тез етиб боради. Улар орқали ҳам инсоннинг ижтимоий ахлоқ нормалари шаклланади. Мана бугун ҳам болалар эртак қаҳрамонлари билан биргаликда кулишди, завқланишди ва ҳайратланишди.\nАйниқса, Фарғона вилоят Қўғирчоқ театрининг “Мўъжиза” номли спектаклидаги қаҳрамонларнинг ҳаёт қийинчиликларини мардонавор енгиши болалар учун ўрнак бўлиши, шубҳасиз. Эртакларда эл-юртни кўз қорачиғидай авайлаб сақловчи ажойиб қаҳрамонлар улуғланади, аёлларнинг ҳақ-ҳуқуқлари ҳимоя қилинади. Узоқ масофалар яқин қилинади, кишилар характеридаги ярамас одатлар, номаъқул иллатлар танқид остига олинади, мардлик, эпчиллик, довюраклик, меҳнатсеварлик, ҳалоллик, вафодорлик, сахийлик ғоялари улуғланади.\nКечада фаол иштирок этган болажонларга эсдалик совғаси, китоблар туҳфа этилди. Болажонларнинг кўзидаги ҳайрат ва ҳаяжон, эртак қаҳрамонларига, китобларга бўлган қизиқишлари келгусида уларни кутубхонамизнинг фаол аъзосига айлантириши, шубҳасиз. Сизларни кутиб қоламиз, азиз болажонлар!


Каримов ҳукумати жанубий чегаралардан хавотирда « Ўзбекистон Халқ Ҳаракати\nКаримов ҳукумати жанубий чегаралардан хавотирда\n11 September 2014 - 9:38\nЎзбекистонда жорий йил охирида бўлиб ўтиши режалаштирилган парламент сайловлари ва келаси йилнинг март ойида бўлиб ўтиши лозим бўлган президентлик сайловлари олдидан хавфсизлик чоралари кучайтирилишда давом этмоқда. Олдинги сайловлардаги тадбирлардан фарқли равишда бу сафар хавфсизлик борасидаги асосий эътибор ташқи хатарлардан сақланишга қаратилган.\nМаълумки, диктатор Каримов ўз ташаббуси билан ўзбек армиясини ташқи душманга қарши курашдан мамлакат ичкарисидаги оммавий норозилик намойишларига, қуролсиз аҳолига қарши курашга йўналтирилганди.\nЭндиликда Украинадаги воқеалар ҳамда каримов режими муxолифларининг кескин радикаллашуви туфайли ҳукумат амалдаги ҳарбий доктринани зудлик билан қайта кўриб чиқиш, ташқи хатарлардан ҳимояланиш мақсадида чегараларни мустаҳкамлашга киришиб кетди.\nАйниқса, Афғонистонда жорий йилнинг 14 июнида бўлиб ўтган иккинчи тур президентлик сайловларининг ҳам муваффақиятсиз якун топиши туфайли мамлакатда бўлиниш хавфининг юзага келиши Ўбекистоннинг жанубий чегараларида ҳам хавотирни кучайтирди.\nШу мақсадда Ўзбекистоннинг мазкур ҳудудларида ҳарбий ўқув машқлари ташкил қилина бошланди. Хусусан, жорий ой бошида ўтказилган ҳарбий ўқув машқларида Ўзбекистон Миллий хавфсизлик хизмати (МХХ), Мудофаа вазирлиги, Ички ишлар ва Фавқулодда вазиятлар вазирлигининг махсус бўлинмалари қатнашди.\nУшбу ҳарбий машқлар Сурхондарё вилоятининг Афғонистонга чегарадош ҳудудида қўшни давлатдан «эҳтимолий террор ҳужуми»ни қайтариш мақсадида ташкил қилинди.\nЖанговор ўқув-машқи сценарийсига мувофиқ, Ўзбекистон махсус кучлари Амударё орқали қайиқларда чегарани бузиб ўтишга уринган “террорчилар”нинг йўлини тўсиб уларни йўқ қилади.\nБундан ташқари, махсус куч бўлинмалари Амударё устига қурилган Термиз-Хайратон кўпригидаги чегара пунктида ёнғин ўчоқларини ўчириш ҳамда қўшни давлат фуқаролари келтириб чиқарган оммавий тартибсизликларни бартараф этишни машқ қилишди.


ПРЕЗИДЕНТ СТИПЕНДИАТЛАРИ | Вилоят ҳақида | Самарқанд вилояти ҳокимлиги\n2019/2020 ўқув йили учун Ўзбекистон Республикаси Президенти Давлат стипендияси совриндорлари\n1996 йил 16 март куни Самарқанд шаҳрида туғилган. Самарқанд давлат тиббиёт институти даволаш факультетининг 5-босқич талабаси. 40 дан ортиқ илмий мақолалар муаллифи. Ҳаммуаллифликда «Синдром механический желтухи. Холангит» мавзуидаги ўқув-услубий қўлланма нашр этган. Москва шаҳрида ўтказилган “Тиббиёт баҳори - 2016” конференцияси иштирокчиси. “Хирургик касалликлар ва уларни даволаш” мавзусида илмий изланишлар олиб бормоқда.\n2018/2019 ўқув йили учун Ўзбекистон Республикаси Президенти Давлат стипендияси совриндорлари\nТехника ва информатика таълим йўналишлари бўйича\n1989 йил 25 июлда туғилган. Самарқанд давлат университет 4-курс талабаси.\nФанларни аъло баҳоларга ўзлаштириш билан бирга университет ва республика миқёсидаги фан олимпиадалари ҳамда турли танловларда иштирок этиб келмоқда. ўз фанига оид илмий-оммабоп мақолалари журналларда, илмий тўпламларда чоп этилган.\nИнглиз тилида эркин сўзлашади.\n2016/2017 ўқув йили учун Ўзбекистон Республикаси Президенти Давлат стипендияси совриндорлари\nИбрагимов Хасан Исмоилович\nИбрагимов Хасан Исмоилович, 1991 йил 18 декабр куни Самарқанд шаҳар Кафтархона маҳалласида шифокор оиласида таваллуд топган.\n2010 йили Самарканд шаҳридаги 5 ўрта таьлим мактабини аъло баҳолар билан тугатиб Самарқанд давлат тиббиёт институти қошидаги 2-сон академик лицей талабалари сафида таълим олди. 2010 йил давлат тест синовларидан муваффақиятли ўтиб, Самарқанд давлат тиббиёт институти талабалари сафига қабул қилинди.\nЁшлигида турли тадбирлар, олимпиадалар, конкурс ва фестивалларда фаол катнашган. Жумладан, “Камолот” ЁИҲ ва ЮНЕСКО кўмагида ташкил этилган “Youth and Sustainable Develompent: Environment for Healthy Life” номли ўкув оромгохи семанарларида, “Сардорлар мактаби” семинар-тренингларида, “Сиз қонунни биласизми” каби танловларда фаол қатнашган.\n“Келажак Овози -2010” танловининг Республика босқичида “Имконияти чекланган инсонлар учун махсус тез тиббий ёрдам чақирувчи мослама” номли лойиҳа билан биринчиликни эгаллаган ва “Келажак Овози” стипендияси ғолиби бўлган.\n2010 йилда «Камолот» ЁИҲ томонидан ташкил этилган “Сардорлар мактаби” 3 ойлик ўкув машғулотларига қатнашиб, «Олтин диплом» билан тақдирланган. 2011 йил 7-21 июль кунлари Қашқадарё вилоятида ташкил этилган «Келажак овози 2011» ёзги ўқув оромгохида, 2012 йил 22-26 августда Фарғона вилоятида ташкил этилган «Ёшлар билан ишлаш кўникмаларини ошириш» бўйича семинар-тренингларда қатнашган.\n2010-2015 йиллар давомида СамДТИ Камолот ЁИҲ бошлағич ташкилотида аввал гуруҳ етакчиси, сўнгра факултет етакчиси сифатида фаолият олиб борган. Айни пайтда кенгаш фаол аъзоси сифатида фаолият олиб бормоқда.\nИнститутда “Терапия”, “Педиатрия”, “Хирургия” “Фармакология”, “Информатика ва дастурлаш” каби семинар тренинг, тўгараклар ва талабалар илмий жамиятларида изланишлар олиб бормоқда. Республика ва чет эл нашрларида 4 та илмий мақола, 7 та тезис ва 2 та услубий кўрсатма нашр этган. Республикамизда ёш олимлар ва иқтидорли талабалар учун ташкил этилган Халкаро илмий-амалий конференцияларда маърузалари билан қатнашиб диплом ва фаол қатнашувчи сертификати билан тақдирланган. “Қари ва кекса ёшли кишиларда ревматоид артрит касаллигининг кечиш ва даволаш хусусиятлари”, “Immunological aspects of ischemic heart failure”, “Бронхообструктив синдром” номли мавзуларда илмий тадқиқотлар олиб бормокда.\nЛенара Таировна Асанова\nПедагогика таълим йўналишлари бўйича\n1992 йил 1 июнда туғилган. Самарқанд давлат университети “Жисмоний маданият” таълим йўналиши 4-курс талабаси.\nЎқишда юқори рейтинг натижаларига эришиш билан бирга, республика ва университет миқёсида ўтказилаётган илмий-амалий анжуманларда илмий мақолалари, тезислари ва маърузалари билан иштирок этиб келмоқда. У турли спорт анжуманларида ҳамда жамоат ишларида фаол қатнашади. Жисмоний маданият мавзуидаги илмий-оммабоп мақолалари газета-журнал ва тўпламларда чоп этилган.\nОхирги ўзгариш: 03/04/2021 08:54. Кўрилганлиги: 11765\nМатериал манзили: https://samarkand.uz/about_region/prezident-stipendiatlari